**VSEBINSKO POROČILO**

**O DELU UPRAVNIH ENOT**

**ZA LETO 2018**

Ljubljana, junij 2019

**UVOD**

Vsebinsko poročilo o delu upravnih enot je pripravljeno na podlagi njihovih poročil, ki zajemajo vsa področja dela in so jih upravne enote posredovale v skladu z nekoliko krajšo in spremenjeno metodologijo za pripravo letnih poročil.

Iz poročila o delu pri odločanju v upravnih zadevah izhaja, da so imele upravne enote v letu 2018 v reševanju 919.494 upravnih zadev. Po dveh letih povečevanja se je število upravnih zadev zmanjšalo, v primerjavi s preteklim poročevalnim obdobjem za 19.910 oziroma 2,12%. V skupnem številu upravnih zadev se največji upad beleži na področju dela, družine, socialnih zadev in enakih možnosti, medtem ko se je število upravnih zadev na področju okolja in prostora povečalo. Ponovno pa se je povečalo število drugih upravnih nalog, upravne enote so jih opravile 2.207.235, to je 195.246 oziroma 9,25% več kot v letu 2017.

Na delo upravnih enot najbolj vplivata novo sprejeta oziroma spremenjena zakonodaja in tako je bilo tudi v letu 2018. Nove pristojnosti so upravne enote dobile na podlagi Zakona o spremembah in dopolnitvah Zakona o omejevanju porabe alkohola (Uradni list RS, št. 27/17), uveljavljene so bile spremembe Zakona o motornih vozilih (Uradni list RS, št. 75/17) in Zakona o spremembah in dopolnitvah Zakona o tujcih (Uradni list RS, št. 59/17). Na podlagi Zakona o spremembah in dopolnitvah Zakona o izenačevanju možnosti invalidov (Uradni list RS, št. 50/14) je bil sprejet in se je začel uporabljati Pravilnik o psih pomočnikih (Uradni list RS, št. 5/18). Začetek uporabe Gradbenega zakona (Uradni list RS, št. 69/17) z podzakonskimi predpisi pa je v letu 2018 pomenil vsebinsko najbolj zahtevno spremembo. V skladu z Družinskim zakonikom (Uradni list RS, št. 15/17) so bile novosti uveljavljene tudi pri sklepanju zakonskih zvez. Storitveni portal e-VEM, ki je začel delovati 1. 7. 2005, je bil v letu 2018 nadgrajen v sistem SPOT (Slovenska poslovna točka), ki ni namenjen zgolj ustanovitvi novih poslovnih subjektov, ampak tudi podpori tekočemu poslovanju in nudi napredne elektronske storitve.

Organizacija dela v vseh upravnih enotah se je spremenila z oblikovanjem skupnih finančnih služb v dvanajstih upravnih enotah, v katerih se finančno računovodske naloge opravljajo za vse upravne enote. S tem se je zaključila izvedba projekta Racionalizacija finančnega področja dela upravnih enot, katerega namen je bil zagotavljanje racionalnega in bolj učinkovitega dela upravnih enot.

Vsebinsko poročilo o delu upravnih enot, poslovno poročilo, poročilo o delu krajevnih uradov in poročilo o delu na področju sklepanja zakonskih zvez predstavljajo celovit pregled dela upravnih enot v preteklem letu.

**UVOD – SEZNAM PRILOG**

1. UVOD / Preglednica 1: Splošni statistični podatki o UE za leto 2018 – površina, število prebivalcev, zaposleni v UE, število upravnih zadev
2. UVOD / Preglednica 2: Splošni statistični podatki o UE za leto 2018 – splošni statistični podatki o UE glede na površino - *naraščajoče*
3. UVOD / Preglednica 3: Splošni statistični podatki o UE za leto 2018 – splošni statistični podatki o UE glede na število prebivalcev - *naraščajoče*
4. UVOD / Preglednica 4: Splošni statistični podatki o UE za leto 2018 – število prebivalcev na zaposlenega v UE brez nadomeščanje za določen čas, pripravnikov, ½ zaposlenih s skrajšanim delovnim časom - *naraščajoče*

**1. ORGANIZIRANOST UPRAVNIH ENOT**

Upravne enote so v letu 2018 z ustreznimi spremembami Aktov o notranji organizaciji in sistemizaciji delovnih mest (v nadaljevanju sistemizacije) sledile cilju bolj učinkovitega izvajanja delovnega procesa glede na število upravnih zadev in drugih upravnih nalog v povezavi z obremenjenostjo javnih uslužbencev in drugimi kadrovskimi možnostmi.

Z novo Uredbo o plačah direktorjev v javnem sektorju (Uradni list RS, št. 68/17, v nadaljevanju uredba) so se odpravile določene anomalije tako glede načina določanja osnovnih plač direktorjev kot tudi samih uvrstitev delovnih mest direktorjev v plačne razrede. Na podlagi Pravilnika o uvrstitvi delovnih mest direktorjev s področja javne uprave v plačne razrede znotraj razponov plačnih razredov (Uradni list RS, št. 74/17) je bila v skladu s kriteriji iz uredbe sprejeta nova uvrstitev v plačne razrede za delovna mesta načelnikov upravnih enot, ki je bila uveljavljena s 1. 1. 2018.

Projekt Racionalizacija finančnega področja dela upravnih enot (v nadaljevanju projekt) se je s 1. 1. 2018 zaključil z vzpostavitvijo skupnih finančnih služb (v nadaljevanju SFS) za vse upravne enote. Cilji projekta so bili povečanje produktivnosti dela na področju finančnega poslovanja in ustrezno zmanjšanje stroškov poslovanja, večja enotnosti izvajanja nalog finančnega poslovanja, izboljšanje možnosti za prenos dobrih praks, večja gibljivosti finančnega kadra glede na potrebe, zagotavljanje enakih obremenitev finančnega kadra, možnosti specializacije dela in boljše sodelovanje na horizontalni ravni med upravnimi enotami. Podlago za izvedbo projekta za vzpostavitev in delo SFS predstavljajo veljavna zakonodaja, podzakonski akti in dokumenti, sprejetih s strani vseh upravnih enot:

* Zakon o javnih financah (Uradni list RS, št. [11/11](http://www.uradni-list.si/1/objava.jsp?sop=2011-01-0449)–UPB, [14/13–popr.](http://www.uradni-list.si/1/objava.jsp?sop=2013-21-0433), [101/13](http://www.uradni-list.si/1/objava.jsp?sop=2013-01-3677" \t "_blank" \o "Zakon o dopolnitvi Zakona o javnih financah), [55/15](http://www.uradni-list.si/1/objava.jsp?sop=2015-01-2277) – ZFisP in [96/15](http://www.uradni-list.si/1/objava.jsp?sop=2015-01-3772) – ZIPRS1617);
* Zakon o računovodstvu (Uradni list RS, št. [23/99](http://www.uradni-list.si/1/objava.jsp?sop=1999-01-1032), [30/02](http://www.uradni-list.si/1/objava.jsp?sop=2002-01-1253) – ZJF-C in [114/06](http://www.uradni-list.si/1/objava.jsp?sop=2006-01-4831) – ZUE);
* Pravilnik o skupnih osnovah za postopke dela finančnih služb neposrednih uporabnikov proračuna Republike Slovenije (Uradni list RS, št. 84/12);
* Preostali finančni ter drugi predpisi, ki se nanašajo na finančno računovodsko poslovanje neposrednih proračunskih uporabnikov, notranji splošni akti in navodila;
* Sporazum o organizaciji skupne finančne službe in izvajanju skupnih finančno računovodskih nalog;
* Navodilo o finančno računovodskem poslovanju skupne finančne službe.

Po enem letu testnega izvajanja nalog finančnega poslovanja v SFS Ljubljana in Zagorje ob Savi je bilo skupaj z navedenima SFS oblikovanih 12 stalnih SFS. Izvajanje finančno računovodskega dela za vse upravne enote je od 1. 1. 2018 organizirano v naslednjih upravnih enotah za posamezno skupino upravnih enot:

1. SFS Brežice, v kateri se finančno računovodske naloge opravljajo za Upravno enoto Brežice, Krško in Sevnica,

2. SFS Celje, v kateri se finančno računovodske naloge opravljajo za Upravno enoto Celje, Laško, Šentjur pri Celju, Šmarje pri Jelšah, Slovenske Konjice, Žalec, Velenje in Mozirje,

3. SFS Izola, v kateri se finančno računovodske naloge opravljajo za Upravno enoto Izola, Koper, Piran in Sežana,

4. SFS Kranj, v kateri se finančno računovodske naloge opravljajo za Upravno enoto Kranj, Kamnik, Tržič, Škofja Loka, Radovljica in Jesenice,

5. SFS Ljubljana, v kateri se finančno računovodske naloge opravljajo za Upravno enoto Ljubljana, Grosuplje, Vrhnika, Logatec, Domžale, Kočevje in Ribnica,

6. SFS Maribor, v kateri se finančno računovodske naloge opravljajo za Upravno enoto Maribor, Ruše, Slovenska Bistrica, Ptuj, Pesnica, Lenart in Ormož,

7. SFS Murska Sobota, v kateri se finančno računovodske naloge opravljajo za Upravno enoto Murska Sobota, Lendava, Ljutomer in Gornja Radgona,

8. SFS Novo mesto, v kateri se finančno računovodske naloge opravljajo za Upravno enoto Novo mesto, Trebnje, Črnomelj in Metlika,

9. SFS Nova Gorica, v kateri se finančno računovodske naloge opravljajo za Upravno enoto Nova Gorica, Tolmin, Idrija in Ajdovščina,

10. SFS Postojna, v kateri se finančno računovodske naloge opravljajo za Upravno enoto Postojna, Cerknica in Ilirska Bistrica,

11. SFS Ravne na Koroškem, v kateri se finančno računovodske naloge opravljajo za Upravno enoto Ravne na Koroškem, Dravograd, Slovenj Gradec in Radlje ob Dravi,

12. SFS Zagorje ob Savi, v kateri se finančno računovodske naloge opravljajo za Upravno enoto Zagorje ob Savi, Litija, Trbovlje in Hrastnik.

Z vsemi upravnimi enotami so bili podpisani Sporazumi o organizaciji SFS in izvajanju skupnih finančno računovodskih nalog, pripravljena pa so bila tudi Navodila o finančno računovodskem poslovanju SFS in Popis finančno računovodskih nalog z razdelilnikom nalog med SFS in posamezno upravno enoto za vseh dvanajst SFS. Z organizacijo dela v skladu s projektom in načinom izvajanja finančno računovodskih nalog v upravnih enotah je bil z vzpostavitvijo SFS dosežen namen projekta, to je zagotavljanje racionalnega in bolj učinkovitega delovanja upravnih enot. Sistemizacije upravnih enot z novo vzpostavljeno SFS so bile spremenjene v smislu oblikovanja različnih notranjih organizacijskih enot z ustreznim številom delovnih mest. Pri tem so upravne enote upoštevale možnosti glede na obstoječo organizacijo. V ostalih upravnih enotah pa so bile sistemizacije spremenjene v smislu ukinitve posameznih delovnih mest in drugačne razporeditve nalog.

Ob koncu leta so Vlada Republike Slovenije in sindikati javnega sektorja sklenili Sporazum o razreševanju stavkovnih zahtev, Dogovor o plačah in drugih stroških dela v javnem sektorju, Aneks h Kolektivni pogodbi za javni sektor, Aneks h Kolektivni pogodbi za negospodarske dejavnosti v Republiki Sloveniji in Aneks št. 4 h Kolektivni pogodbi za državno upravo, uprave pravosodnih organov in uprave samoupravnih lokalnih skupnosti – tarifni del. Vsi navedeni akti so bili objavljeni v Uradnem listu RS, št. 80/18. Glede na sprejete dokumente so upravne enote v decembru 2018 začele pripravljati spremembe sistemizacij za uvrstitev delovnih mest in nazivov v višje v plačne razrede, ki so se delno uveljavile že s 1.1.2019. Vlada Republike Slovenije je v skladu s 3. členom Uredbe o notranji organizaciji, sistemizaciji, delovnih mest in nazivih v organih javne uprave in v pravosodnih organih dne 27. 12. 2018 izdala soglasje k spremembam sistemizacij.

**2. KADROVSKE ZADEVE**

Zakon o ukrepih na področju plač in drugih stroškov dela za leto 2017 in drugih ukrepih v javnem sektorju (Uradni list RS, št. 88/16, v nadaljevanju ZUPPJS17) se je z določenimi izjemami uporabljal tudi v letu 2018, ker Vlada Republike Slovenije in reprezentativni sindikati javnega sektorja niso sklenili posebnega dogovora. V veljavi so tako ostali nekateri ukrepi, ki jih je bilo potrebno še vedno upoštevati:

* redna delovna uspešnost se ni izplačevala,
* višina izplačila delovne uspešnosti iz naslova povečanega obsega dela pri opravljanju rednega dela je ostala na ravni iz leta 2017,
* javni uslužbenci, ki so napredovali v višji plačni razred in višji naziv so pravico do plače v skladu z višjim plačnim razredom oziroma višjim nazivom pridobili s 1. 12. 2018.

Določeni ukrepi so v letu 2018 prenehali veljati, med njimi omejitev števila dni letnega dopusta, omejitev glede sklepanja podjemnih in avtorskih pogodb ter ukrep prenehanja pogodbe o zaposlitvi javnemu uslužbencu, ki je v letu 2018 izpolnil pogoje za pridobitev pravice do starostne pokojnine. Javni uslužbenci so lahko nadaljevali z delom brez sklenitve dogovora ali soglasja delodajalca, vendar je bilo potrebno upoštevati ureditev v skladu z ZUPPJS17, v skladu s katero je v letu 2018 pogodba o zaposlitvi prenehala tistemu javnemu uslužbencu, ki je v letu 2017 izpolnil pogoje za pridobitev pravice do starostne pokojnine pridobil. S 1. 1. 2018 so se uveljavile nekoliko višje premije kolektivnega dodatnega pokojninskega zavarovanja, regres za letni dopust pa je bil vsem javnim uslužbencem izplačan v višini minimalne plače. V zvezi s povračili stroškov in drugih prejemkov iz delovnega razmerja v letu 2018 ni bilo sprememb.

Upravne enote so na kadrovskem področju ob upoštevanju vseh predpisov in ukrepov v zvezi s plačami in drugimi stroški dela pri izvrševanju pravic in obveznosti iz delovnega razmerja javnih uslužbencev izvedle vse redne naloge, ki so bile evidentirane v kadrovskem delu sistema MFERAC.

Iz poročila Ministrstva za javno upravo o ocenjevanju delovne uspešnosti za leto 2017 in napredovanju v letu 2018 je razvidno, da je v skladu s 6. členom Uredbe o napredovanju v nazive v upravnih enotah od 1.773 imenovanih uradnikov v nazivih napredovalo 110 uradnikov oziroma 6,2%.

Iz kadrovske evidence sistema MFERAC, poročila o ocenjevanju delovne uspešnosti za leto 2018 so razvidni naslednji podatki:

* od 2.286 javnih uslužbencev na dan 31. 12. 2108 je bilo ocenjenih 2.119 javnih uslužbencev oziroma 92,69%
* 1.234 javnih uslužbencev oziroma 58,24% je bilo ocenjenih z oceno odlično (v letu 2017 jih je bilo z oceno odlično ocenjenih 1.131 oziroma 54,69%)
* 768 javnih uslužbencev oziroma 36,24% je bilo ocenjenih z oceno zelo dobro(v letu 2017 je bilo z oceno zelo dobro ocenjenih 794 javnih uslužbencev oziroma 38,39%),
* 107 javnih uslužbencev oziroma 5,05% je bilo ocenjenih z oceno dobro (v letu 2017 je bilo z oceno dobro ocenjenih 137 javnih uslužbencev oziroma 6,62%)
* 9 javnih uslužbencev oziroma 0,42% je bilo ocenjenih z oceno zadovoljivo (v letu 2017 je bilo z oceno zadovoljivo ocenjenih 6 javnih uslužbence oziroma 0,29%).

Usposabljanje javnih uslužbencev so upravne enote izvajale v skladu s sprejetimi načrti izobraževanja, usposabljanja in izpopolnjevanja. Usposabljanja so sledila novostim in spremembam na posameznih področjih dela. Javni uslužbenci so se udeleževali strokovnih posvetov, seminarjev, konferenc in različnih delavnic, ki so jih organizirala posamezna ministrstva in upravna akademija. Zaradi daljših odsotnosti javnih uslužbencev pa v nekaterih upravnih enotah načrti usposabljanja niso bili realizirani v celoti.

Javni uslužbenci so se udeležili tudi tradicionalnega, v letu 2018 jubilejnega posveta X. Dnevi upravnih enot v organizaciji Ministrstva za javno upravo, Službe za upravne enote. Ponovno so bile na dnevnem redu vsebine z različnih področij dela, ki so jih predstavili javni uslužbenci posameznih resornih ministrstev in tudi drugi predavatelji. Najbolj aktualna in tudi najbolj obiskana pa je bila nedvomno sekcija v zvezi z izvajanjem novega Gradbenega zakona s spremljajočimi predpisi, ki so se začeli uporabljati 1. 6. 2018.

V preglednici 2.a/4 so razvidni podatki o usposabljanju in izpopolnjevanju zaposlenih v letu 2018. Uradniki so se usposabljali in izpopolnjevali 266,66 dni, to je več kot v letu 2017 (250,67 dni). Strokovno tehnični javni uslužbenci so se usposabljali in izpopolnjevali 147,99 dni, to je manj kot v letu 2017 (154,19 dni). Vsi skupaj so se usposabljali in izpopolnjevali 248,85 dni, to je več kot v letu 2017 (233,92 dni). V nekaterih upravnih enotah so v dneve usposabljanja všteta tudi interna izobraževanja.

V upravnih enotah je bilo na dan 31. 12. 2018 zaposlenih 2.286 javnih uslužbencev. Za nedoločen čas je bilo zaposlenih 2.216 javnih uslužbencev, 1.783 uradnikov in 433 strokovno tehničnih javnih uslužbencev. Za določen čas je bilo zaposlenih 70 javnih uslužbencev, med njimi 9 pripravnikov. S krajšim delovnim časom od polnega je delalo 119 javnih uslužbencev.

Pogodba o zaposlitvi je prenehala veljati 132 javnim uslužbencem in sicer je zaradi izpolnjevanja pogojev za pridobitev pravice do starostne upokojitve pogodba o zaposlitvi prenehala veljati 81 javnim uslužbencem, iz drugih razlogov pa je pogodba o zaposlitvi prenehala veljati 51 javnim uslužbencem. Za izrabo pravice do nadomestne zaposlitve za nedoločen čas so upravne enote posredovale 126 predlogov za polni delovni čas, izdanih je bilo 118 soglasij. Za zaposlitve za nedoločen čas v krajšem delovnem času, za popolnitev do polnega delovnega časa javnih uslužbencev, ki so delno invalidsko upokojeni, so upravne enote posredovale 11 predlogov. Na podlagi izdanih soglasij iz leta 2017 in 2018 je bilo tako 31.12. 2018 v upravnih enotah za nedoločen čas s krajšim delovnim časom zaposlenih 13 javnih uslužbencev.

Povprečna starost vseh zaposlenih v upravnih enotah na dan 31.12.2018 je bila 47,5 let, med 2.286 javnimi uslužbenci pa je bilo 1.964 žensk in 322 moških. Glede na starostno strukturo in obremenjenost se bo število zaposlenih, ki bodo zaradi invalidnosti delali s krajšim delovnim časom predvidoma še povečevalo, s tem pa tudi zaposlenih za popolnitev do njihovega polnega delovnega časa. Ob tem je pozitivno, da se po letih gospodarske krize ponovno zaposlujejo pripravniki.

Odsotnost javnih uslužbencev zaradi bolezni in poškodb je bila v letu 2018 nekoliko manjša, odsotni so bili 34.645,01 dni, medtem ko so bili v preteklem letu odsotni 37.444,93 dni.

Ob začetku izvajanja finančno računovodskih nalog je bilo v upravne enote z novo organiziranimi skupnimi finančnimi službah trajno premeščenih 84 javnih uslužbencev.

Ob koncu leta so Vlada Republike Slovenije in sindikati javnega sektorja sklenili Sporazum o razreševanju stavkovnih zahtev, Dogovor o plačah in drugih stroških dela v javnem sektorju, Aneks h Kolektivni pogodbi za javni sektor, Aneks h Kolektivni pogodbi za negospodarske dejavnosti v Republiki Sloveniji in Aneks št. 4 h Kolektivni pogodbi za državno upravo, uprave pravosodnih organov in uprave samoupravnih lokalnih skupnosti – tarifni del. Vsi navedeni akti so bili objavljeni v Uradnem listu RS, št. 80/18. V zvezi s sprejetimi dokumenti so upravne enote v decembru 2018 začele pripravljati Akte o spremembah in dopolnitvah Aktov o notranji organizaciji in sistemizaciji delovnih mest glede na dogovorjene nove, višje uvrstitve delovnih mest in nazivov v plačne razrede, ki so se delno uveljavile s 1.1.2019. Vsem javnim uslužbencem, ki so na dan izplačila regresa za letni dopust za leto 2018 prejemali osnovno plačo, ki ustreza 17. ali nižjemu plačnemu razredu, pa je bil na podlagi 4. točke pod številko III. sklenjenega Dogovora o plačah in drugih stroškov dela v javnem sektorju že v mesecu decembru 2018 izplačan poračun med 1.050 euri in že prejetim regresom za letni dopust za leto 2018.

**2. KADROVSKE ZADEVE – SEZNAM PRILOG**

1. 2. / Preglednica 1: Pregled zaposlenih v UE na dan 31.12.2018
2. 2.a / Preglednica 2: Število javnih uslužbencev (vsi zaposleni za nedoločen čas, tudi s skrajšanim delovnim časom) na dan 31.12.2018
3. 2.a / Preglednica 3: Število delavcev s pogodbami o izobraževanju na dan 31.12.2018
4. 2.a / Preglednica 4: Usposabljanje in izpopolnjevanje v letu 2018
5. 2.b / Preglednica 5: Število javnih uslužbencev s skrajšanim delovnim časom na dan 31.12.2018
6. 2.b / Preglednica 6: Popolnitev delovnega časa na dan 31.12.2018
7. 2.b / Preglednica 7: Število delavcev s pogodbami o delu v letu 2018
8. 2.c / Preglednica 8: Število uradnikov na posameznem delovnem področju na dan 31.12.2018
9. 2.č / Preglednica 9: Pripravniki na dan 31.12.2018
10. 2.d / Preglednica 10: Zaposleni za določen čas (brez nadomeščanja in pripravnikov) na dan 31.12.2018
11. 2.d / Preglednica 11: Zaposleni za določen čas (nadomeščanje) na dan 31.12.2018
12. 2.e / Preglednica 12: Izpraznjena delovna mesta v letu 2018 in predlogi za nadomestne zaposlitve
13. 2.f / Preglednica 13: Odsotnost javnih uslužbencev v letu 2018 zaradi bolezni in poškodb

**3. OPRAVLJENO DELO V POROČEVALNEM OBDOBJU**

**3.1. Realizacija programa dela**

Upravne enote so v letu 2018 sprejele programe dela, usmerjene v izvajanje njihove osnovne pristojnosti - vodenje upravnih postopkov, izvajanje drugih upravnih nalog in odločanje v prekrškovnih postopkih. S ciljem uspešne realizacije osnovne dejavnosti so pripravile še načrte usposabljanja, v okviru varnosti in zdravja pri delu pa izvajale aktivnosti na področju promocije zdravja. Ob rednem spremljanju realizacije svojih programov na vseh področjih dela so jih tudi uspešno realizirale.

**3.2. Statistika upravnega postopka**

Iz poročila o delu pri odločanju v upravnih zadevah v letu 2018 je razvidno, da se je število upravnih zadev po dveletnem obdobju povečanja v letu 2018 zmanjšalo. Skupno število vseh upravnih zadev je bilo 919.494, v letu 2017 jih je bilo 939.404. Število vseh upravnih zadev se je zmanjšalo za 19.910 oziroma 2,12%.

Iz leta 2017 je bilo v leto 2018 prenesenih 27.145 nerešenih upravnih zadev, to je 2.388 upravnih zadev več kot v letu 2017, ko je bilo prenesenih 24.757 upravnih zadev.

Iz strukture upravnih zadev izhaja, da je bilo v letu 2018 skrajšanih ugotovitvenih postopkov 641.744 oziroma 69,79% glede na skupno število vseh upravnih zadev. V letu 2017 jih je bilo 669.348 oziroma 71,25% glede na skupno število vseh upravnih zadev.

Posebnih ugotovitvenih postopkov v letu 2018 je bilo 277.750 oziroma 30,21% glede na skupno število vseh upravnih zadev. V letu 2017 jih je bilo 270.056 oziroma 28,75% glede na skupno število vseh upravnih zadev.

Skupno število rešenih upravnih zadev v letu 2018 je bilo 883.428, v letu 2017 jih je bilo 912.298. V povprečju je vsaka upravna enota rešila 15.231,5 upravne zadeve, v letu 2017 je v povprečju vsaka upravna enota rešila 15.729,3 upravne zadeve.

Iz strukture rešenih zadev je razvidno, da so v letu 2018 rešeni skrajšani ugotovitveni postopki na zahtevo stranke predstavljali 71,87% glede na skupno število rešenih zadev. V letu 2017 so ti postopki predstavljali 72,65% glede na skupno število rešenih zadev.

Rešeni posebni ugotovitveni postopki na zahtevo stranke v letu 2018 so v povprečju predstavljali 24,21% glede na skupno število rešenih zadev. V letu 2017 so ti postopki v povprečju predstavljali 21,52% glede na skupno število rešenih zadev.

V zakonitem roku je bilo rešenih 880.370 upravnih zadev oziroma 99,65% glede na skupno število rešenih upravnih zadev. V letu 2017 je bilo v zakonitem roku rešenih 909.508 oziroma 99,69% upravnih zadev glede na skupno število vseh rešenih upravnih zadev.

Po prekoračitvi zakonitega roka je bilo rešenih še 3.058 upravnih zadev oziroma v povprečju 0,35% upravne zadeve glede na skupno število rešenih upravnih zadev. V letu 2017 je bilo po prekoračitvi zakonitega roka rešenih še 2.790 upravnih zadev oziroma v povprečju 0,31 upravne zadeve glede na skupno število rešenih upravnih zadev.

V letu 2018 so imele upravne enote 239 zaostankov oziroma v povprečju 4,1 zaostanek glede na skupno število upravnih zadev v letu 2018; to je 129 več kot v letu 2017, ko so imele 110 zaostankov oziroma 0,01% glede na skupno število upravnih zadev.

Skupaj z nerešenimi ali neodstopljenimi pritožbami, prenesenimi iz preteklega poročevalnega obdobja, ki jih je bilo 146 (v letu 2017 jih je bilo 144) in 1.088 prejetimi pritožbami v poročevalnem obdobju (v letu 2017 jih je bilo 1.121) je bilo v letu 2018 v upravnih enotah v reševanju 1.239 pritožb (v letu 2017 jih je bilo 1.265). Na prvi stopnji so bile v poročevalnem obdobju rešene 104 pritožbe (v letu 2017 jih je bilo 140) od katerih je bilo zavrženih 61 pritožb, 43 odločb pa je bilo nadomeščenih z novo odločbo (v letu 2017 je bilo zavrženih 76 pritožb, 64 odločb pa je bilo nadomeščenih z novo odločbo).

Organu druge stopnje je bilo v letu 2018 v reševanje odstopljenih 907 pritožb, v letu 2017 pa je bilo organu druge stopnje v reševanje odstopljenih 937 pritožb.

Z odločbo organa druge stopnje in upravnega oziroma ustavnega sodišča je bilo v poročevalnem obdobju v ponovni postopek vrnjenih 214 upravnih zadev, enako kot v letu 2017.

Skupno število nerešenih upravnih zadev na koncu poročevalnega obdobja je bilo 36.066 upravnih zadev, v letu 2017 je bilo na koncu poročevalnega obdobja skupno nerešenih 27.106 upravnih zadev.

*3.2.1. Primerjalni podatki upravnih zadev po področjih dela*

Statistika upravnih zadev je bila tudi v letu 2018 izvedena po veljavni razdelitvi upravnih delovnih področij - delo, družina, socialne zadeve in enake možnosti, gospodarstvo, kmetijstvo, gozdarstvo in prehrana, okolje in prostor, notranje zadeve in infrastruktura.

Podatki o številu upravnih zadev na zaposlenega uradnika in številu rešenih upravnih zadev na zaposlenega uradnika po navedenih področjih dela so zbrani v preglednicah 3.2.1/ preglednica 1 do 10.

*Delo, družina, socialne zadeve in enake možnosti*

Na področju dela, družine, socialnih zadev in enakih možnosti so imele upravne enote v letu 2018 v reševanju 33.840 upravnih zadev; to je 17.350 oziroma 33,89% manj kot v letu 2017, ko so imele v reševanju 51.190 upravnih zadev. V poročevalnem obdobju je bilo skupno rešenih 33.268 upravnih zadev oziroma 98,3% glede na skupno število vseh zadev (v letu 2017 je bilo skupno rešenih 50.648 upravnih zadev).

V letu 2017 je na tem področju delalo 97 uradnikov, to je 6 manj kot v letu 2017, ko so bili 103. Povprečno število vseh upravnih zadev na uradnika je znašalo 350 upravnih zadev (v letu 2017 jih je bilo 499), od katerih je bilo v povprečju rešenih 344 upravnih zadev na uradnika (v letu 2017 je bilo v povprečju rešenih 494 upravnih zadev na uradnika). Ob koncu poročevalnega obdobja je bilo skupno nerešenih 572 upravnih zadev (v letu 2017 je bilo ob koncu poročevalnega obdobja nerešenih 506 upravnih zadev).

*Kmetijstvo, gozdarstvo in prehrana*

Upravne enote so imele na področju kmetijstva, gozdarstva in prehrane v letu 2018 v reševanju 34.446 upravnih zadev, to je 457 oziroma 1,21% manj kot v letu 2017, ko so imele v reševanju 34.903 upravnih zadev. V poročevalnem obdobju je bilo skupno rešenih 32.092 upravnih zadev oziroma 93,2% glede na skupno število vseh zadev (v letu 2017 je bilo v poročevalnem obdobju rešenih 32.751 upravnih zadev).

V letu 2018 je na tem področju delalo 193 uradnikov, to je 6 manj kot v letu 2017, ko jih je bilo 199. Povprečno število vseh upravnih zadev na uradnika je znašalo 179 (v letu 2017 jih je bilo 175), od katerih je bilo v povprečju rešenih 167 upravnih zadev na uradnika (v letu 2017 je bilo v povprečju rešenih 165 upravnih zadev na uradnika). Ob koncu poročevalnega obdobja je bilo skupno nerešenih 2.354 upravnih zadev (v letu 2017 je bilo ob koncu poročevalnega obdobja skupno nerešenih 2.152 upravnih zadev).

*Okolje in prostor*

Na področju okolja in prostora so imele upravne enote v letu 2018 v reševanju 37.785 upravnih zadev, to je 4.459 oziroma 13,38% več kot v letu 2017, ko so imele v reševanju 33.326 upravnih zadev. V poročevalnem obdobju je bilo skupno rešenih 30.060 upravnih zadev oziroma 79,6% glede na skupno število vseh zadev (v letu 2017 je bilo v poročevalnem obdobju skupno rešenih 28.215 upravnih zadev).

V letu 2017 je na tem področju delalo 320 uradnikov, to je 6 več kot v letu 2017, ko jih je bilo 314. Povprečno število vseh zadev na uradnika je bilo 118 (v letu 2017 jih je bilo 106), od katerih je bilo v povprečju rešenih 94 upravnih zadev na uradnika (v letu 2017 je bilo v povprečju rešenih 90 upravnih zadev na uradnika). Ob koncu poročevalnega obdobja je bilo skupno nerešenih 7.725 upravnih zadev (v letu 2017 je bilo ob koncu poročevalnega obdobja skupno nerešenih 5.111 upravnih zadev).

*Notranje zadeve*

Na področju notranjih zadev so imele upravne enote v letu 2018 v reševanju 486.322 upravnih zadev, to je 1.230 oziroma 0,25% več kot v letu 2017, ko so imele v reševanju 485.092 upravnih zadev. V poročevalnem obdobju je bilo skupno rešenih 462.141 upravnih zadev oziroma 95,0% glede na skupno število vseh zadev (v letu 2017 je bilo skupno rešenih 466.722 upravnih zadev).

V letu 2107 je na tem področju delalo 657 uradnikov, enako kot v letu 2017. Povprečno število vseh upravnih zadev na uradnika je bilo 740 (v letu 2017 jih je bilo 738), od katerih so bile v povprečju rešene 704 upravne zadeve na uradnika (v letu 2017 je bilo v povprečju rešenih 710 upravnih zadev na uradnika. Ob koncu poročevalnega obdobja je bilo skupno nerešenih 24.181 upravnih zadev (v letu 2017 je bilo ob koncu poročevalnega obdobja skupno nerešenih 18.370 upravnih zadev).

*Infrastruktura*

Na področju infrastrukture so imele upravne enote v letu 2018 v reševanju 319.488 upravnih zadev, to je 9.999 oziroma 3,03% manj kot v letu 2017, ko so imele v reševanju 329.478 upravnih zadev. V poročevalnem obdobju sta bili skupno rešeni 318.502 upravni zadevi oziroma 99,7% glede na skupno število vseh zadev (v letu 2017 je bilo skupno rešenih 328.660 upravnih zadev).

V letu 2018 je na tem področju delalo 181 uradnikov, to je 5 manj kot v letu 2017, ko jih je bilo 186. Povprečno število vseh upravnih zadev na uradnika je bilo 1.763 (v letu 2017 jih je bilo 1.771), od katerih je bilo v povprečju rešenih 1.758 upravnih zadev na uradnika (v letu 2017 je bilo v povprečju rešenih 1.767 upravnih zadev na uradnika). Ob koncu poročevalnega obdobja je bilo skupno nerešenih 986 upravnih zadev (v letu 2017 je bilo ob koncu poročevalnega obdobja skupno nerešenih 827 upravnih zadev).

**3.2. Statistika upravnega postopka – seznam prilog**

1. 3.2. / Preglednica 1: Poročilo o delu pri odločanju v upravnih zadevah na prvi stopnji za celo leto 2018 – % upravnih zadev, rešenih po prekoračitvi zakonitega roka
2. 3.2. / Preglednica 2: Poročilo o delu pri odločanju v upravnih zadevah na prvi stopnji za celo leto 2018 – % upravnih zadev, rešenih po prekoračitvi zakonitega roka, *naraščajoče*
3. 3.2. / Preglednica 3: Poročilo o delu pri odločanju v upravnih zadevah na prvi stopnji za celo leto 2018 – zbirnik rešenih zadev glede na postopek - % rešenih skrajšanih, posebnih ugotovitvenih postopkov na zahtevo stranke
4. 3.2. / Preglednica 4: Poročilo o delu pri odločanju v upravnih zadevah na prvi stopnji za celo leto 2018 – zbirnik rešenih zadev glede na postopek - % rešenih skrajšanih ugotovitvenih postopkov na zahtevo stranke, *naraščajoče*
5. 3.2. / Preglednica 5: Poročilo o delu pri odločanju v upravnih zadevah na prvi stopnji za celo leto 2018 – zbirnik rešenih zadev glede na postopek , % rešenih posebnih ugotovitvenih postopkov na zahtevo stranke, *naraščajoče*
6. 3.2.1./ Preglednica 1: število upravnih zadev na zaposlenega uradnika v letu 2018 po področjih dela – delo, družina, socialne zadeve in enake možnosti
7. 3.2.1. / Preglednica 2: število upravnih zadev na zaposlenega uradnika v letu 2018 po področjih dela - delo, družina, socialne zadeve in enake možnosti, število rešenih zadev na uradnika *naraščajoče*
8. 3.2.1. / Preglednica 3: število upravnih zadev na zaposlenega uradnika v letu 2018 po področjih dela - gospodarstvo
9. 3.2.1. / Preglednica 4: število upravnih zadev na zaposlenega uradnika v letu 2018 po področjih dela - gospodarstvo, število rešenih zadev na uradnika *naraščajoče*
10. 3.2.1. / Preglednica 5: število upravnih zadev na zaposlenega uradnika v letu 2018 po področjih dela – kmetijstvo, gozdarstvo in prehrana
11. 3.2.1. / Preglednica 6 - število upravnih zadev na zaposlenega uradnika v letu 2018 po področjih dela - kmetijstvo, gozdarstvo in prehrana, število rešenih zadev na uradnika *naraščajoče*
12. 3.2.1. / Preglednica 7: število upravnih zadev na zaposlenega uradnika v letu 2018 po področjih dela – okolje in prostor
13. 3.2.1. / Preglednica 8 - število upravnih zadev na zaposlenega uradnika v letu 2018 po področjih dela - okolje in prostor, število rešenih zadev na uradnika *naraščajoče*
14. 3.2.1 / Preglednica 9 - število upravnih zadev na zaposlenega uradnika v letu 2018 po področjih dela - notranje zadeve
15. 3.2.1. / Preglednica 10 - število upravnih zadev na zaposlenega uradnika v letu 2018 po področjih dela - notranje zadeve, število rešenih zadev na uradnika *naraščajoče*
16. 3.2.1. / Preglednica 11 - število upravnih zadev na zaposlenega uradnika v letu 2018 po področjih dela - infrastruktura, število rešenih zadev na uradnika
17. 3.2.1. / Preglednica 12 - število upravnih zadev na zaposlenega uradnika v letu 2018 po področjih dela - infrastruktura, število rešenih zadev na uradnika *naraščajoče*

**3.3. Druge naloge**

*3.3.1. Druge upravne naloge*

Število drugih upravnih nalog se je v letu 2018 ponovno povečalo. Upravne enote so na vseh področjih dela opravile 2.207.235 drugih upravnih nalog, to je 195.246 oziroma 9,25% več kot v letu 2017. Iz preglednice 3.3.1./1 je razvidno število drugih upravnih nalog na posameznih področjih dela:

* notranje zadeve 1.508.205
* infrastruktura 320.009
* gospodarstvo 23.287
* kmetijstvo, gozdarstvo in prehrana 141.309
* delo, družina, socialne zadeve in enake možnosti 9.095
* javna uprava 268.804
* okolje in prostor 36.526

V primerjavi letom 2017 se je število drugih upravnih nalog povečalo na področju notranjih zadev za 206.400 oziroma 15,85%, infrastrukture za 9.130 oziroma 2,94%, gospodarstva za 494 oziroma 2,17% in na področju okolja in prostora za 6.650 oziroma za 22,26%. Na ostalih treh področjih dela pa se je število drugih upravnih nalog zmanjšalo in sicer na področju kmetijstva, gozdarstva in prehrane za 3.613 oziroma 2,49%, dela, družine, socialnih zadev in enakih možnosti za 4.601 oziroma 33,9%, javne uprave pa za 19.196 oziroma 6,67%.

Druge upravne naloge, ki se izvajajo na vseh področjih dela, so bile opravljene v naslednjem številu:

* izdanih je bilo 480.433 potrdil iz uradnih evidenc na podlagi 179. člena Zakona o splošnem upravnem postopku (v letu 2017 je bilo izdanih 302.926 potrdil),
* izdanih je bilo 16.970 potrdil o dejstvih, o katerih se na podlagi 180. člena Zakona o splošnem upravnem postopku ne vodi uradna evidenca (v letu 2017 je bilo izdanih 16.115 potrdil),
* med organi javne uprave je bilo na podlagi 139. člena Zakona o splošnem upravnem postopku izmenjanih 76.616 (v letu 2017 je bilo izmenjanih 76.488 podatkov),
* pravna pomoč drugim upravnim organom je bila izvedena v 3.249 primerih (v letu 2017 je bila izvedena v 3.245 primerih),
* osebam, ki so izkazale pravni interes, so bili podatki posredovani v 87.576 primerih (v letu 2017 so bili posredovani v 100.365 primerih).

V letu 2018 so upravne enote vodile 8.832 prekrškovnih postopkov, to je 1.255 oziroma 12,44% manj postopkov kot v letu 2017, ko jih je bilo 10.087. Posamezna dejanja so bila opravljena v naslednjem številu:

* izdanih je bilo 4.434 plačilnih nalogov za prekršek (v letu 2017 je bilo izdanih 5.213 plačilnih nalogov za prekršek),
* izdanih je bilo 72 odločb o prekršku (v letu 2017 je bilo izdanih 86 odločb o prekršku),
* izrečena sta bila 102 opomina in 664 opozoril (v letu 2017 je bilo izrečenih 207 opominov in 915 opozoril),
* izdanih je bilo 3.334 predlogov za prisilno izterjavo globe in ostalih stroškov (v letu 2017 je bilo 3.430 predlogov za prisilno izterjavo globe in ostalih stroškov).

*3.3.2. Druge naloge*

V upravnih enotah se razen vodenja upravnih postopkov in izvajanja drugih upravnih nalog opravljajo še naloge, ki se posebej nikjer ne evidentirajo. Javni uslužbenci so v preteklem letu tako sodelovali v različnih internih komisijah za izvedbo določenih nalog na posameznem področju dela (letni popis - inventura, izločanje in odbira dokumentarnega gradiva, javno naročanje, vračanje gradbenih projektov, urejanje spletnih strani). Poleg tega so urejali katalog informacij javnega značaja, spremljali stanje na področju integritete in preprečevanja korupcije, pripravljali revizije izjav o varnosti in zdravju pri delu ter izvajali aktivnosti na področju promocije zdravja. Tako kot v preteklih letih so s podajanjem mnenj in pripomb sodelovali pri pripravi sprememb zakonov in drugih predpisov na vseh področjih dela, povezanih z njihovimi pristojnostmi.

V letu 2018 so se v upravnih enotah evidentirale podpore volivcev za:

- podporo pobudi za vložitev predloga zakona o prepovedi objavljanja javnomnenjskih raziskav o podpori politikom in političnim strankam,

- podporo kandidatom za poslance oziroma listi kandidatov za poslance predčasne volitve poslancev v Državni zbor Republike Slovenije,

- podporo kandidatom za župane in kandidatom za člane občinskih svetov oziroma listi kandidatov za člane občinskih svetov.

Poleg evidentiranja podpor volivcev so javni uslužbenci sodelovali pri izvedbi predčasnih volitev v državni zbor, rednih lokalnih volitev in ponovnem glasovanju na referendumu za uveljavitev Zakona o izgradnji, upravljanju in gospodarjenju z drugim tirom železniške proge Divača – Koper.

**3.3. Druge upravne naloge – seznam prilog**

1. 3.3.1. / Preglednica 1: Poročilo o drugih upravnih nalogah v UE v letu 2018 –   
   zbir
2. 3.3.1. / Preglednica 2: Poročilo o drugih upravnih nalogah v UE v letu 2018 – notranje zadeve
3. 3.3.1. / Preglednica 3: Poročilo o drugih upravnih nalogah v UE v letu 2018 – infrastruktura
4. 3.3.1. / Preglednica 4: Poročilo o drugih upravnih nalogah v UE v letu 2018 – gospodarstvo
5. 3.3.1. / Preglednica 5: Poročilo o drugih upravnih nalogah v UE v letu 2018 – kmetijstvo, gozdarstvo in prehrana
6. 3.3.1. / Preglednica 6: Poročilo o drugih upravnih nalogah v UE v letu 2018 – delo, družina, socialne zadeve in enake možnosti
7. 3.3.1. / Preglednica 7: Poročilo o drugih upravnih nalogah v UE v letu 2018 – javna uprava
8. 3.3.1. / Preglednica 8: Poročilo o drugih upravnih nalogah v UE v letu 2018 – prekrški
9. 3.3.1. / Preglednica 9: Poročilo o drugih upravnih nalogah v UE v letu 2018 – okolje in prostor
10. 3.3.1. / Preglednica 10: Poročilo o drugih upravnih nalogah v UE v letu 2018–zbir DUN, ki se pojavljajo na več področjih dela
11. 3.3.1. / Preglednica 11: Poročilo o drugih upravnih nalogah v UE v letu 2018 – izbor nekaterih DUN na prebivalca UE
12. 3.3.1. / Preglednica 12: Poročilo o drugih upravnih nalogah v UE v letu 2018 – število rešenih zadev na zaposlenega
13. 3.3.1. / Preglednica 13: Poročilo o drugih upravnih nalogah v UE v letu 2018 – število drugih upravnih nalog na zaposlenega
14. 3.3.1. / Preglednica 14: Poročilo o drugih upravnih nalogah v UE v letu 2018 – število vseh rešenih zadev na zaposlenega
15. 3.3.1. / Preglednica 15: Poročilo o drugih upravnih nalogah v UE v letu 2018 – število vseh rešenih zadev na uradnika

**4. VSEBINSKA PROBLEMATIKA PO PODROČJIH DELA**

**4.1. Upravne notranje zadeve**

V poročevalnem obdobju 2018 so imele upravne enote v reševanju 486.322 upravnih zadev (od katerih jih je bilo rešenih 462.141), reševalo pa jih je 657 uradnikov. Poleg vodenja upravnih postopkov oz. reševanja upravnih zadev, so javni uslužbenci opravili še 1.508.205 drugih upravnih nalog.

Primerjava podatkov s preteklim letom izkazuje, da se je število upravnih zadev, ki so jih upravne enote prejele v reševanje leta 2018, povečalo za 0,253 % (skupno število vseh upravnih zadev v reševanju je v poročevalnem obdobju 2018 znašalo 486.322, v letu 2017 pa 485.092). Število opravljenih drugih upravnih nalog se je v letu 2018, v primerjavi z letom 2017, povečalo za 15,85 % (skupno število vseh drugih upravnih nalog za vseh 58 upravnih enot je v letu 2018 znašalo 1.508.205, v letu 2017 pa 1.301.805).

S področja upravnih notranjih zadev uslužbenci upravnih enot vodijo številne in raznovrstne upravne postopke, kjer gre za upravne postopke z obravnavo številnih osebnih stanj in življenjskih situacij. Po obsegu, zahtevnosti in raznovrstnosti gre za postopke, ki zahtevajo veliko stopnjo strokovnosti in poznavanja zelo širokega področja zakonodaje. Zaradi dela s strankami se pri delu zahteva visoka stopnja fleksibilnosti in nenehno prilagajanje organizacije dela.

*4.1.1. Vsebinska problematika*

Na delovnem področju tujcev se je v letu 2018 izrazito povečalo število vlog za prve zaposlitve državljanov tretjih držav in državljanov EU. Sodelovanje med upravnimi enotami in Zavodom RS za zaposlovanje se je v primerjavi s prejšnjimi leti izboljšalo.

Na področju tujcev je bilo v letu 2018 kar nekaj sprememb normativnih aktov. Sprejeti sta bili uradni prečiščeni besedili Zakona o tujcih in Zakona o zaposlovanju, samozaposlovanju in delu tujcev. S 1. 1. 2018 so pričeli veljati Pravilnik o vsebini, obliki, načinu izdaje ter prenehanja potrdil o prijavi prebivanja in dovoljenj za prebivanje za državljane članic Evropskega gospodarskega prostora in njihove družinske člane ter družinske člane slovenskih državljanov, Pravilnik o spremembi Pravilnika o načinu izdaje, vsebini in obliki dovoljenj za prebivanje za državljane Švicarske konfederacije in njihove družinske člane ter novela Sporazuma med Republiko Slovenijo in Bosno in Hercegovino. Spremenjena sta bila Pravilnik o spremembah in dopolnitvah Pravilnika o načinu ugotavljanja zadostnih sredstev za preživljanje v postopku izdaje dovoljenja za prebivanje in Pravilnik o načinu izdaje dovoljenja za prebivanje, načinu zajemanja prstnih odtisov in načinu označitve prenehanja dovoljenja za prebivanje. Na odločanje upravnih enot v zvezi s tujci so vplivale tudi spremembe Zakona o spremembah in dopolnitvah Zakona o socialno varstvenih prejemkih ter odredbe, ki usklajujejo višino minimalnega dohodka.

Sprememba Pravilnika o načinu ugotavljanja zadostnih sredstev za preživljanje v postopku izdaje dovoljenja za prebivanje je pričela veljati 14. 7. 2018. Na tej podlagi se je spremenilo obdobje izkazovanja zadostnih sredstev iz treh na šest mesecev. Uvedena je bila tudi sprememba pri določitvi višine zadostnih sredstev za preživljanje za družinske člane, pri čemer se upoštevajo tudi merila iz 26. člena Zakona o socialno varstvenih prejemkih.

Dvigu gospodarske rasti je sledila nova Odredba o določitvi poklicev, pri katerih zaposlitev tujca ni vezana na trg dela. Z novo odredbo so torej bili določeni novi dodatni poklici (npr.: elektroinštalaterji, zidarji in tesarji), za katere velja zaposlovanje brez kontrole trga dela.

Hrvaški državljani od 1. 7. 2018 za delo v Sloveniji ne potrebujejo več delovnih dovoljenj in so na slovenskem trgu dela v enakem položaju kot drugi državljani EU. Sprostitev zaposlovanja hrvaških državljanov na slovenskem trgu dela je v slovenskemu gospodarstvu omogočila lažje zapolnjevanje aktualnih potreb po ustrezni delovni sili, pri upravnih enotah pa se je število vlog za izdajo dovoljenj povečalo.

V letu 2018 je bilo zaznati povečanje števila podanih vlog oz. izjav o odreku dovoljenj za prebivanje in delo v Republiki Sloveniji in zaznan je bil trend večanja napotitev tujcev iz slovenskih podjetij na delo v tujino.

Od 1. 6. 2018 dalje je možno na upravni enoti oddati tudi elektronsko vlogo za izdajo enotnega biometričnega dovoljenja za prebivanje in delo. V tej obliki lahko vlagajo prošnje gospodarske družbe, samostojni podjetniki in visokošolski zavodi. Za uresničitev tega projekta je bil sprejet Pravilnik o oddaji vlog v sistem za podporo poslovnim subjektom, ki je pričel veljati dne 13. 6. 2018. V letu 2018 so upravne enote že pričele prejemati prve tovrstne vloge in večjih težav ni bilo zaznati.

Na podlagi Zakona o povračilu škode osebam, ki so bile izbrisane iz registra stalnega prebivalstva (v nadaljevanju: ZPŠOIRSP), so lahko izbrisani (ki so izpolnjevali pogoje navedene v citiranem zakonu) zahtevali odškodnino samo še do 18. 6. 2017. Na podlagi ZPŠOIRSP, je bilo tako od dne začetka uporabe zakona (18. 6. 2014) do 31.12.2018 vloženih 8.176 zahtevkov za določitev denarne odškodnine. Odločeno je bilo v 8.043 primerih, od tega je bilo 5.792 ugodenih zahtev, 88 ustavljenih upravnih postopkov, 1.977 zavrnjenih zahtev in 186 zavrženih zahtev. Postopki so potekali tekoče in brez posebnosti.

Interesa tujcev, ki niso državljani Evropske unije, za programe učenja oz. opravljanja preizkusa znanja po Uredbi o načinih in obsegu zagotavljanja programov pomoči pri vključevanju tujcev in interesa tujcev za program seznanjanja s slovensko zgodovino, kulturo in ustavno ureditvijo (brezplačni enotni program) v letu 2018 ni bilo zaznati.

Zakon o matičnem registru so uslužbenci upravnih enot v letu 2018 izvajali brez večjih težav, ni bilo evidentiranih težav pri izvajanju nalog oz. postopkov s področja državljanstva in ni bilo evidentiranih problemov pri vodenju postopkov izdaje osebnih izkaznic in potnih listin.

Na področju orožja se zakonodaja ni spreminjala že od leta 2009. Problematika, izpostavljena v preteklih letih, ostaja nespremenjena.

Novi Zakon o prijavi prebivališča (v nadaljevanju: ZPPreb-1), ki se je začel uporabljati 13. 8. 2017 je prinesel več uporabnih sprememb. Uveden je bil t. i. predpostopek, v katerem ima stranka možnost, da si na podlagi obvestila o prijavi obveznosti sama uredi prijavo stalnega prebivališča na naslovu, kjer tudi dejansko prebiva. V nekaj primerih so si stranke same uredile in prijavile prebivališče, ne da bi upravni organ po uradni dolžnosti uvedel postopek ugotavljanja dejanskega stalnega prebivališča. Posledično se je zmanjšalo število uvedenih oziroma rešenih upravnih postopkov ugotovitve stalnega ali začasnega prebivališča posameznika. Pri vodenju upravnih postopkov ugotavljanja dejanskega prebivališča pa so se upravne enote tako kot v preteklih letih soočale s problematiko neodzivnosti strank in z zahtevnim dokaznim postopkom (zaslišanja prič, poizvedbe pri pristojnih organih o morebitnem uveljavljanju socialnih pravic, poizvedbe o morebitnih zaposlitvah posameznika ali o zdravstvenem zavarovanju stranke idr.).

Tujci z izdanim dovoljenjem za začasno prebivanje, ki jih slovenski delodajalci napotijo na delo v tujino (kot npr. vozniki v mednarodnem prometu) in v Republiki Sloveniji ne prebivajo, po ZPPreb-1 ne potrebujejo začasne prijave prebivališča. Slednje, torej prijavljeno začasno prebivališče, pa le-ti potrebujejo za ureditev zdravstvenega zavarovanja, kar pomeni, da se soočamo z neusklajenostjo normativnih aktov (ZPPreb-1, Zakon zdravstvenem zavarovanju in Zakon o čezmejnem izvajanju storitev). Navedeno neusklajenost, ki je botrovala številnim težavam, s katerimi so se soočali tako uslužbenci upravnih enot kot delodajalci in njihovi zaposleni tuji delavci (fiktivne prijave prebivališč), pristojni ministrstvi (MNZ, MDDSZEM) intenzivno razrešujeta.

Na podlagi novega ZPPreb-1 so upravne enote postale prekrškovni organ, pristojen za ugotavljanje kršitev v postopkih prijave prebivališča. Kršitve prijave prebivališča uslužbenci ugotavljajo v postopkih ugotavljanja prebivališča in tudi v postopkih preverjanja resničnosti prijave prebivališča. Za izvajanje navedenega zakona je bil sprejet tudi nov Pravilnik o izvrševanju Zakona o prijavi prebivališča, glede na nove postopke pa je bil nadgrajen tudi register stalnega prebivalstva.

V predhodnem odstavku navedeni zakon je prinesel novosti tudi na področju digitalizacije prijave prebivališča. Prijava prebivališča se za novorojenčke izvede avtomatično, kar pomeni, da staršem v porodnišnicah ni potrebno več izpolnjevati obrazcev prijave prebivališča.

Po začetnih težavah z uveljavljanjem novega Pravilnika o službi nujne medicinske pomoči, ki ureja pogoje in ukrepe za zagotavljanje nujne medicinske pomoči na javnih prireditvah in javnih shodih, delo na tem področju poteka brez večjih težav. Posamezne probleme glede tolmačenja predpisa in določenih ukrepov zdravstvenega varstva na javnih prireditvah so upravne enote med letom usklajevale in reševale sproti ter neposredno s pooblaščenimi izvajalci zdravstvenega varstva in policijo.

Na podlagi zadnje novele Zakona o omejevanju porabe alkohola so upravne enote 16. 2. 2018 postale pristojne za izdajo dovoljenj za prodajo oziroma ponudbo alkoholnih pijač na prireditvi. Na podlagi zakona bi moral minister za zdravje v določenem roku sprejeti podzakonski akt o vzpostavitvi registra, vendar v letu 2018 le-ta še ni bil sprejet, zato se te določbe v praksi še ne izvajajo.

Število vlog za izdajo dovoljenj za zbiranje prostovoljnih prispevkov se v poročevalskem obdobju glede na predhodna leta ni bistveno spremenilo. Največ vlog je bilo podanih s strani gasilskih društev.

Vodenje upravnih postopkov na področju društev je potekalo tekoče, občasne težave predstavljajo le opredelitve društev glede njihovih pridobitnih dejavnosti.

Dne 14. 4. 2018 so začele veljati spremembe Zakona o nevladnih organizacijah. Društva, ki delujejo v javnem interesu, ne bodo več pridobila statusa v javnem interesu na podlagi Zakona o društvih, temveč bodo status nevladne organizacije v javnem interesu pridobila na podlagi Zakona o nevladnih organizacijah. Zakon o nevladnih organizacijah društvom, ki že imajo status društva v javnem interesu, v prehodnih in končnih določbah nalaga, da do 31. 3. 2019 uskladijo svoje ustanovitvene akte in pogoje delovanja s pogoji, ki veljajo za podelitev statusa nevladne organizacije v javnem interesu. Iz nevedenega se na upravnih enotah v letu 2019 lahko pričakuje povečano število registracij sprememb temeljnih aktov društev.

Povečan obseg dela je bil v letu 2018 na upravnih enotah zaznati tudi v zvezi z volilnimi opravili za: ponovno glasovanje na zakonodajnem referendumu o Zakonu o izgradnji, upravljanju in gospodarjenju z drugim tirom železniške proge Divača – Koper, predčasne volitve v Državni zbor Republike Slovenije, zbiranje podpisov volivcev za podporo pobudi za vložitev predloga Zakona o prepovedi objavljanja javnomnenjskih raziskav o podpori politikom in političnim strankam ter redne volitve v občinske svete in volitve županov.

*4.1.2. Sodelovanje z resornim ministrstvom*

Sodelovanje z Ministrstvom za notranje zadeve uslužbenci upravnih enot ocenjujejo kot zelo uspešno. Sodelovanje poteka v obojestranski dobri komunikaciji, saj je za uslužbence upravnih enot, ki vodijo postopke s področja upravno notranjih zadev na prvi stopnji, hitra odzivnost in kvalitetna informacija izrednega pomena.

*4.1.3. Predlogi za boljše delo*

Upravne enote so v letnih poročilih za leto 2018 podale predloge, ki bodo pristojnemu ministrstvu poslani v seznanitev in obravnavo.

**4.2. Infrastruktura**

V poročevalnem obdobju, torej v letu 2018, so imele upravne enote v reševanju 319.488 upravnih zadev (od katerih jih je bilo rešenih 318.502), reševalo pa jih je 181 uradnikov. Poleg vodenja upravnih postopkov oz. reševanja upravnih zadev so s področja infrastrukture javni uslužbenci opravili še 320.009 drugih upravnih nalog.

Primerjava podatkov z letom 2017 izkazuje, da se je v seštevku število upravnih zadev v letu 2018 zmanjšalo za 3,03% (skupno število vseh upravnih zadev v reševanju za vseh 58 upravnih enot je v poročevalnem obdobju 2017 znašalo 329.487, v letu 2018 pa 319.488). Število opravljenih drugih upravnih nalog se je v letu 2018 v primerjavi z letom 2017 povečalo za 2,94% (skupno število vseh drugih upravnih nalog za vseh 58 upravnih enot je v poročevalnem obdobju 2017 znašalo 310.879, v letu 2018 pa 320.009).

*4.2.1. Vsebinska problematika*

V letu 2018 so na delo oz. poslovanje upravnih enot na področju infrastrukture vplivali novi oz. spremenjeni normativni akti in sicer:

* Zakon o dajatvah za motorna vozila (Uradni list RS, št. 54/17),
* Zakon o motornih vozilih (Uradni list RS, št. 75/17),
* Zakon o spremembah in dopolnitvah Zakona o izvršbi in zavarovanju (Uradni list RS, št. 11/18),
* Pravilnik o usposabljanju za varno delo s traktorjem in traktorskimi priključki (Uradni list RS, št. 57/17),
* Pravilnik o spremembah in dopolnitvah Pravilnika o čolnih in plavajočih napravah (Uradni list RS, št. 6/18).

Na področju izvajanja Zakona o voznikih (Uradni list RS, št. 85/2016, 67/2017 in 21/18-ZNOrg) upravne enote najpogosteje izpostavljajo problematiko vezano na presojo izpolnjevanja pogoja običajnega prebivališča v postopkih izdaje oz. podaljšanja vozniškega dovoljenja ter problematiko vezano na postopke zamenjave tujega vozniškega dovoljenja za slovensko. Postopki so zaradi ugotavljanja izpolnjevanja pogoja običajnega prebivališča, ob upoštevanju še druge problematike (npr.: preverjanje podatkov o veljavnosti tujih vozniških dovoljenj, veljavnost posameznih nacionalnih kategorij, ugotavljanje avtentičnosti obrazcev tujih vozniških dovoljenj), postali bolj zahtevni.

Na delovnem področju vozil upravne enote, oz. uslužbenci, ki vodijo upravne postopke iz navedenega področja dela, poročajo o problematiki posredovanja osebnih podatkov o vozilih iz uradne evidence, osebam, ki izkažejo pravni interes. Omenjeni postopki postajajo vse bolj zahtevni, saj prosilci poskušajo pridobiti množico najrazličnejših osebnih podatkov, kar od uslužbencev zahteva posebno skrbnost.

Vezano na poslovanje registracijskih organizacij upravne enote opažajo, da imajo le-te pri izvajanju nalog v določenih situacijah različen pristop in različno razumevanje določb predpisov, kar posledično pomeni tudi različen način izvajanja nalog v enakih oz. podobnih primerih. Razlike v obravnavi in praksi vodenja upravnih postopkov iz obravnavanega področja dela, se žal pojavljajo tudi med posameznimi upravnimi enotami.

Na področju vpisa in izbrisa rubežev iz registra vozil in prometnih listin se upravne enote srečujejo s problematiko nedoslednosti obveščanja s strani AJPES-a.

Upravne enote so na področju prometa prekrškovni organ po Zakonu o motornih vozilih in po Zakonu o voznikih. Težave, na katere uslužbenci posameznih upravnih enot pri vodenju prekrškovnih postopkov opozarjajo, se nanašajo predvsem na tehnične pomanjkljivosti programa INSPIS in povezavo le tega z registrom stalnega prebivalstva in matičnim registrom vozil in prometnih listin.

*4.2.2. Sodelovanje z resornim ministrstvom*

Sodelovanje z Ministrstvom za infrastrukturo uslužbenci upravnih enot ocenjujejo kot dobro. Z namenom, da se poenoti delo med upravnimi enotami in registracijskimi organizacijami, predlagajo organizacijo izobraževanj in posvetov tako s področja vozil kot voznikov.

*4.2.3. Predlogi za boljše delo*

Upravne enote so v svojih letnih poročilih za leto 2018 podale številne predloge, ki bodo pristojnemu ministrstvu posredovani v seznanitev in nadaljnjo obravnavo.

**4. 3. Okolje in prostor**

V poročevalskem obdobju, torej v letu 2018, so imele upravne enote v reševanju 37.785 upravnih zadev (od katerih je bilo rešenih 30.060), reševalo pa jih je 320 uradnikov. Poleg vodenja upravnih postopkov oz. reševanja upravnih zadev, so javni uslužbenci opravili še 36.526 drugih upravnih nalog.

Primerjava podatkov s preteklim letom izkazuje, da se število upravnih zadev v reševanju v letu 2018 povečalo za 13,4%. Skupno število vseh upravnih zadev v reševanju za vseh 58 upravnih enot je v poročevalskem obdobju (v letu 2018) znašalo 37.785, v letu 2017 pa 33.326. Število opravljenih drugih upravnih nalog se je v letu 2018, v primerjavi z letom 2017, povečalo za 22,3%. Skupno število vseh drugih upravnih nalog je za vseh 58 upravnih enot v letu 2018 znašalo 36.526, v letu 2017 pa 29.876 (v letu 2016 je število drugih upravnih nalog znašalo 32.527).

Novost na področju okolja in prostora nedvomno predstavljajo novi predpisi oz. novi normativni akti, in sicer: Gradbeni zakon (v nadaljevanju: GZ), Zakon o urejanju prostora (v nadaljevanju: ZUreP-2) ter Zakon o arhitekturni in inženirski dejavnosti (v nadaljevanju: ZAID). Navedene normativne akte je Državni zbor Republike Slovenije sprejel že v letu 2017, uporabljati pa so se pričeli z dnem 1. 6. 2018.

*4. 3. 1. Vsebinska problematika*

Vsaka posamezna upravna enota v letnih poročilih o delu poda pripombe oziroma posreduje podrobne opise vsebinske problematike. Iz zapisov, ki se nanašajo na področje okolja in prostora, je razvidno, da se uslužbenci upravnih enot pri svojem delu soočajo s problemi in težavami, na katere opozarjajo že vrsto let. Nekatere izmed njih so bile z novo gradbeno in prostorsko zakonodajo sicer odpravljene, na določenih področjih pa situacija, torej nerazrešene težave, še vedno ostajajo.

Kot najbolj pereč problem uslužbenci upravnih enot ponovno, tako kot v preteklih letih, izpostavijo:

* nepopolne vloge za izdajo gradbenega dovoljenja, oz. natančneje, izpostavlja se problem nepopolne in pomanjkljive projektne dokumentacije,
* pri odločanju o zahtevah za izdajo gradbenega dovoljenja se uslužbenci upravnih enot še vedno soočajo s težavam, ki se nanašajo na prostorske akte lokalnih skupnosti, ki so nemalokrat zastareli, nejasni, preobsežni, nepregledni in nedorečeni, kar v praksi povzroča težave tako upravnim enotam kot tudi projektantom in
* v postopkih izdaje gradbenih dovoljenj je še vedno aktualna problematika vezana na neurejeno lastništvo kategoriziranih javnih cest, ki potekajo po zemljiščih v zasebni lasti.

S pravilnikom, ki podrobneje ureja projektno dokumentacijo (Pravilnik o podrobnejši vsebini dokumentacije in obrazcih, povezanih z graditvijo objektov) se je dokumentacija za pridobitev gradbenega dovoljenja skrčila. Veliko število pripomb s strani upravnih enot se, vezano na navedeni pravilnik, nanaša na obrazec vloge za izdajo gradbenega dovoljenja za nezahtevni objekt, katerega vsebina naj bi strankam povzročala precejšne težave.

Pri vodenju upravnih postopkov s področja okolja in prostora javnim uslužbencem probleme oz. težave predstavlja neusklajenost kar precejšnjega števila prostorskih aktov lokalnih skupnosti z vsebino nove Uredbe o razvrščanju objektov. Nadalje se izpostavlja oz. opozarja na zaznano nezadovoljstvo strank, ki morajo po novi gradbeni zakonodaji pridobiti uporabno dovoljenje tudi za vse vrste manj zahtevnih objektov (predvsem se izpostavlja enostanovanjske stavbe).

Zaznano je povečanje števila vlog za izdajo dovoljenj na podlagi 118. člena GZ (domneva izdanega gradbenega in uporabnega dovoljenja po ZGO-1) in ker se postopek izdaje omenjenega dovoljenja z novo gradbeno zakonodajo ni spremenil, so le ti še vedno dolgotrajni in zelo zahtevni. Na porast števila omenjenega upravnega postopa vplivajo tudi določbe nove gradbene zakonodaje, v njenem 93. členu.

Izpostavljene v poročilih o delu upravnih enot so bile težave vezane na izvajanje Uredbe o posegih v okolje, za katero je treba izvesti presojo vplivov na okolje. Gre za problematiko glede izvajanja določb četrtega odstavka 2. člena in četrtega odstavka 3. člena navedene uredbe. Opozarja se na različno razumevanje oz. tolmačenje izpostavljenih določb s strani različnih deležnikov, med njimi tudi organov državne uprave.

GZ je uvedel obveznost prijave začetka gradnje, ki jo, do dokončne vzpostavitve prostorskega informacijskega sistema (v nadaljevanju: PIS), investitorji vlagajo oz. posredujejo neposredno pristojnim upravnim enotam. Težava, na katero uslužbenci upravnih enot, vezano na prijavo začetka gradnje, opozarjajo, se nanaša na ugotovitev, da investitorji nemalokrat posredujejo prijave, ki so nepopolne.

Po pričetku uporabe GZ, predvsem iz razloga vsebine 93. člena, se je na upravnih enotah izrazito povečalo število zahtev strank za vpogled v starejše zbirke dokumentarnega gradiva oz. prošenj za pridobitev kopij upravnih aktov vezanih na določen zgrajeni objekt. Uslužbenci upravnih enot so imeli in imajo z navedenim vlogami strank precej težav. Iskanje želenih dokumentov, informacij, podatkov vezavnih na določen objekt je zaradi časovne oddaljenosti nemalokrat oteženo in zelo zamudno.

Na področju vodenja postopkov razlastitve oz. omejitve lastninske pravice v javno korist uslužbenci upravnih enot, tako kot leta poprej, opozarjajo predvsem na problem nizkih odškodnin, s čimer je po njihovem mnenju povezana tudi neaktivnost razlastitvenih zavezancev za sodelovanje v upravnem postopku. Posamezne upravne enote oz. uslužbenci le teh poročajo, da na podlagi določb ZUreP-2, s strani strank, ki jim je bilo v preteklosti premoženje iz razloga »javne koristi« odvzeto (oz. razlaščeno), že prejemajo zahteve za vrnitev le tega v ponovno last. Poroča se tudi, da je bil voden že prvi upravni postopek, v katerem je zahtevo za razlastitev nepremičnine podal lastnik nepremičnine, tj. razlastitveni zavezanec.

Z Zakonom o dimnikarskih storitvah so upravne enote pridobile nove pristojnosti in naloge vezane na postopke pridobivanja licenc dimnikarjev in dovoljenj dimnikarskih družb, vpisov v evidenco ter izdajo dimnikarskih izkaznic. Omenjeni zakon velja od dne 19. 11. 2016, uporablja pa se od dne 1. 1. 2017. O večjih težavah na tem področju upravne enote ne poročajo.

Uslužbenci posameznih obmejnih upravnih enot vodijo tudi upravne postopke oz. odločajo o pravici do odškodnin zaradi otežene rabe zemljišča, ki je posledica izvajanja določenih ukrepov (s strani pristojnih organov državne uprave) varovanja državne meje. Težave, ki so jih uslužbenci pri odločanju o navedeni pravici izpostavili, se nanašajo zgolj na prve mesece leta 2018. Težave je povzročalo občasno nedelovanje aplikacije »OGRAJA«.

Konec leta 2017 je stopil v veljavo paket zakonov v povezavi z implementacijo arbitražne razsodbe o meji med Slovenijo in Hrvaško. Posameznim obmejnim upravnim enotam so bile dodeljene pristojnosti vezane na ugotavljanje statusa objektov (domneva gradbenega in uporabnega dovoljenja), ki so bili do 28. 6. 2017 zgrajeni oz. v uporabi na ozemlju, ki je na podlagi razsodbe del ozemlja Republike Slovenije.

*4. 3. 2. Sodelovanje z resornim ministrstvom*

Iz razloga uveljavitve nove gradbene in prostorske zakonodaje je bilo v letu 2018 sodelovanje uslužbencev upravnih enot s pristojnimi uslužbenci resornega ministrstva bistveno bolj intenzivno kot v preteklih letih.

Pred pričetkom uporabe nove gradbene in prostorske zakonodaje je resorno ministrstvom torej Ministrstvo za okolje in prostor, v sodelovanju z Ministrstvom za javno upravo organiziralo usposabljanja oz. predstavitve vsebine nove zakonodaje, po uveljavitvi le te pa se je v mesecu oktobru, v okviru t. i. »Dnevov upravnih enot« vsebina nove zakonodaje prvič evalvirala.

V predhodnem odstavku navedena usposabljanja so uslužbenci upravnih enot večinoma ocenili kot pozitivno.

*4. 3. 3. Predlogi za boljše delo*

Upravne enote so v svojih letnih poročilih za leto 2018 podale predloge za boljše delo, ki bodo pristojnemu ministrstvu posredovani v seznanitev in obravnavno.

**4.4. Kmetijstvo, gozdarstvo in prehrana**

V poročevalnem obdobju so imele upravne enote v reševanju 34.446 upravnih zadev, od katerih je bilo rešenih 32.092, reševalo pa jih je 193 uradnikov. Poleg vodenja upravnih postopkov oziroma reševanja upravnih zadev, so javni uslužbenci upravnih enot opravili še 141.309 drugih upravnih nalog.

Primerjava podatkov z letom 2017 kaže, da se je število upravnih zadev v letu 2018 zmanjšalo za 457 zadev oz. za 1,30 % (skupno število vseh upravnih zadev v reševanju za vseh 58 upravnih enot je v poročevalnem obdobju 2018 znašalo 34.446, v letu 2017 pa 34.903). Število opravljenih drugih upravnih nalog se je v letu 2018, v primerjavi z letom 2017, zmanjšalo za 3.613 oz. za 2,5 % (skupno število vseh drugih upravnih nalog za vseh 58 upravnih enot je v letu 2018 znašalo 141.309, v letu 2017 pa 144.922).

Med upravnimi postopki, ki so jih s področja dela Ministrstva za kmetijstvo, gozdarstvo in prehrano (v nadaljevanju: MKGP)v letu 2018 vodili uslužbenci upravnih enot, so prevladovali:

* postopki odobritve pravnih poslov prometa s kmetijskimi zemljišči, gozdovi ali kmetijami po Zakonu o kmetijskih zemljiščih (v nadaljevanju: ZKZ) in postopki, da predmetna odobritev ni potrebna,
* postopki odločanja o izpolnjevanju pogojev za status kmeta po ZKZ,
* postopki preverjanja statusa zaščitenih kmetij po Zakonu o dedovanju kmetijskih gospodarstev (v nadaljevanju: ZDKG),
* postopki izdaje dovoljenj za opravljanje dopolnilnih dejavnosti po Zakonu o kmetijstvu (v nadaljevanju: ZKme) in Uredbi o dopolnilnih dejavnostih na kmetiji.

Glede na izveden obseg opravljenih drugih upravnih nalog v letu 2018 izstopajo naslednje naloge:

* usklajevanje in vrisovanje GERK-ov,
* izdajanje potrdil iz uradnih evidenc,
* vpisovanje podatkov v Register kmetijskih gospodarstev (v nadaljevanju: RKG),
* postopki vezani na vodenje Registra pridelovalcev grozdja in vina (v nadaljevanju: RPGV),
* vlaganje elektronskih zemljiškoknjižnih predlogov.

*4.4.1. Vsebinska problematika*

Sprejet je bil Zakon o spremembah in dopolnitvah ZKme (Uradni list RS, št. 22/18), ki v delo upravnih enot ni bistveno posegel. S spremembo zakona so bila dopolnjena področja verige preskrbe s hrano, začasnega ali občasnega dela v kmetijstvu ter izobraževanja na področju čebelarstva. Pašne skupnosti, ki niso bile registrirane v Poslovnem registru in so imele zato v RKG kot nosilca navedenega enega od članov pašne skupnosti, so se morale registrirati in odpreti bančni račun, poleg tega pa je bilo treba odpreti novo KMG-MID številko ter prenesti plačilne pravice.

V lanskem letu je bila sprejeta tudi Uredba o spremembah in dopolnitvah Uredbe o dopolnilnih dejavnostih na kmetiji (Uradni list RS, št. 36/18). Uvedene so bile nekatere nove dejavnosti, tudi socialno varstvo. Slednjo lahko opravlja nosilec, ki je pridobil odločbo o pravici do sredstev iz podukrepa Podpora za diverzifikacijo kmetijskih dejavnosti v zvezi z zdravstvenim varstvom, socialnim vključevanjem, kmetijstvom, ki ga podpira skupnost ter izobraževanjem o okolju in hrani iz Programa razvoja podeželja v Republiki Sloveniji v obdobju od 2014 do 2020.

Sprejet je bil tudi Pravilnik o spremembi Pravilnika o registru kmetijskih gospodarstev (Uradni list RS, št. 72/18). Pravilnik je spremenil podlago za izračun nagiba, usmerjenosti in nadmorske višine GERK.

V letu 2018 so upravne enote na podlagi novele ZDKG iz leta 2013 po uradni dolžnosti in na zahtevo strank nadaljevale s preverjanjem statusa zaščitenih kmetij, ki so bile določene kot zaščitene po prejšnjih predpisih. Pojavljale so se občasne tehnične težave vezane na elektronske predloge za vpis in izbris zaznambe zaščitenih kmetij v Zemljiško knjigo. O stanju na področju zaščitenih kmetij (število, površine) so upravne enote do 31. 1. 2018 poročale MKGP.

Vezano na postopke ugotavljanja pogojev za pridobitev statusa kmeta tako uslužbenci upravnih enot kot stranke same (kmetje) določilo ZKZ, da se pri preverjanju pogojev ne upošteva dohodka iz gozdarske dejavnosti, označujejo kot nepravično. Kmetje, ki živijo na hribovskih kmetijah na podlagi neupoštevanja dohodka iz gozdarske dejavnosti nemalokrat ne dosegajo višine dohodka iz 24. člena ZKZ, ki je pogoj za pridobitev statusa kmeta.

Upravne enote (30), ki vodijo RPGV, so vanj, tako kot pretekla leta, vnašale spremembe pri vpisanih subjektih ter izvajale izbrise tistih, ki so prenehali s pridelavo grozdja in vina. Večjih težav ni bilo zaznanih.

Register agrarnih skupnosti žal tudi v letu 2018 ni bil vzpostavljen v smislu aplikativne podpore, povezane z elektronsko zemljiško knjigo oz. kot je predviden v 15. členu Zakona o agrarnih skupnostih (Uradni list RS, št. 74/15).

Na podlagi šestega odstavka 15. člena Zakona o ureditvi določenih vprašanj zaradi končne razsodbe arbitražnega sodišča na podlagi Arbitražnega sporazuma med Vlado Republike Slovenije in Vlado Republike Hrvaške (Uradni list RS, št. 69/17) so posamezne upravne enote v pristojno reševanje odstopale vloge ribičev za prejem nadomestila zaradi oviranega gospodarskega ribolova.

*4.4.2. Komasacije*

|  |  |  |  |  |
| --- | --- | --- | --- | --- |
| UPRAVNA  ENOTA | Število odločb udeležencem komasacije za upravno zadevo ali vse zadeve pod MKGP UE0012 - Komasacija | Število odločb udeležencem komasacije za upravno zadevo ali vse zadeve pod MKGP UE0016 - Nova razdelitev zemljišč v komasacijskem postopku | Število rešenih pritožb udeležencev v komasacijskem postopku na odločbe pod MKGP UE0012 na prvi stopnji | Število rešenih pritožb udeležencev v komasacijskem postopku na odločbe pod MKGP UE0016 na prvi stopnji |
| Ajdovščina |  | 6 |  | 1 |
| Brežice |  |  |  |  |
| Celje |  |  |  |  |
| Cerknica |  |  |  |  |
| Črnomelj |  |  |  |  |
| Domžale |  |  |  |  |
| Dravograd |  |  |  |  |
| Gornja Radgona |  |  |  |  |
| Grosuplje |  |  |  |  |
| Hrastnik |  |  |  |  |
| Idrija |  |  |  |  |
| Ilirska Bistrica |  |  |  |  |
| Izola |  |  |  |  |
| Jesenice |  |  |  |  |
| Kamnik |  |  |  |  |
| Kočevje |  |  |  |  |
| Koper |  |  |  |  |
| Kranj |  |  |  |  |
| Krško |  |  |  |  |
| Laško |  |  |  |  |
| Lenart |  |  |  |  |
| Lendava |  |  |  |  |
| Litija |  |  |  |  |
| Ljubljana | 1 |  | 20 |  |
| Ljutomer |  |  |  |  |
| Logatec |  |  |  |  |
| Maribor |  |  |  |  |
| Metlika |  |  |  |  |
| Mozirje |  |  |  |  |
| Murska Sobota | 512 | 4 |  |  |
| Nova Gorica | 6 |  |  |  |
| Novo mesto |  |  |  |  |
| Ormož |  |  |  |  |
| Pesnica |  |  |  |  |
| Piran |  |  |  |  |
| Postojna | 1 |  |  |  |
| Ptuj |  |  |  |  |
| Radlje |  |  |  |  |
| Radovljica |  |  |  |  |
| Ravne |  |  |  |  |
| Ribnica |  |  |  |  |
| Ruše |  |  |  |  |
| Sevnica |  |  |  |  |
| Sežana |  |  |  |  |
| Slovenj Gradec |  |  |  |  |
| Slovenska Bistrica |  |  |  |  |
| Slovenske Konjice |  |  |  |  |
| Šentjur pri Celju |  |  |  |  |
| Škofja Loka | 1 |  |  |  |
| Šmarje pri Jelšah |  |  |  |  |
| Tolmin |  |  |  |  |
| Trbovlje |  |  |  |  |
| Trebnje |  |  |  |  |
| Tržič |  |  |  |  |
| Velenje |  |  |  |  |
| Vrhnika |  |  |  |  |
| Zagorje |  |  |  |  |
| Žalec |  |  |  |  |
| SKUPAJ: 6 UE | 521 | 10 | 20 | 1 |

*4.4.3. Sodelovanje z resornim ministrstvom*

Uslužbenci upravnih enot ocenjujejo sodelovanje z MKGP kot dobro, posebej s pristojno službo oziroma organizacijsko enoto za področje RKG in GERK.

*4.4.4. Predlogi za boljše delo*

Uslužbenci UE so v letnih vsebinskih poročilih o delu za leto 2018 podali vrsto predlogov, ki bodo pristojnemu ministrstvu posredovani v seznanitev ter obravnavo.

**4.5. Denacionalizacija**

Ob koncu poročevalnega obdobja, torej na dan 31. 12. 2018, je bilo na upravnih enotah skupno še 115 nepravnomočnih zadev, od tega 107 po Zakonu o denacionalizaciji (v nadaljevanju: ZDEN) in 8 po Zakonu o ponovni vzpostavitvi agrarnih skupnosti ter vrnitvi njihovega premoženja in pravic (v nadaljevanju: ZPVAS). Po ZDEN je bilo na upravnih enotah ob koncu poročevalskega leta v dejanskem reševanju 73 zadev, po ZPVAS pa 7.

V obdobju od 31. 12. 2017 do 31. 12. 2018 se je število vseh nepravnomočnih zadev po ZDEN povečalo za 12 (od 95 na 107) kot glavni razlog pa se izpostavlja.spremenjena sodna praksa glede drugega odstavka 10. člena ZDEN oziroma Finančne in izravnalne pogodbe med Zvezno republiko Nemčijo in Republiko Avstrijo iz leta 1961. Gre za odločbo Ustavnega sodišča Republike Slovenije, številka 281/15 z dne 5. 10. 2017 (Uradni list RS, št. 59/17).

V prvi polovici leta 2018 se je na podlagi navedene spremembe sodne prakse reaktiviralo trideset (30) pravnomočno zaključenih zadev po ZDEN. Posamezna zadeva je bila v povprečju pred reaktiviranjem pravnomočna 1.179 dni.

Do konca lanskega leta je 5 zadev, reativiranih zaradi navedene odločbe ustavnega sodišča, ponovno postalo pravnomočniih, zato je število nepravnomočnih zadev po ZDEN na UE v drugi polovici lanskega leta začelo ponovno padati.

Vlada Republike Slovenije je s sklepi z dne 9. 1. 2014, v okviru pospešitve postopkov po ZDEN in ZPVAS, pozvala takratno Ministrstvo za infrastrukturo in prostor, takratno Ministrstvo za kmetijstvo in okolje ter Ministrstvo za gospodarski razvoj in tehnologijo k meritornemu odločanju, seveda v skladu z Zakonom o splošnem upravnem postopku (v okviru odločanja o pritožbah, podanih na odločitve upravnih enot).

Iz informacij, ki jih je Ministrstvo za javno upravo pridobilo neposredno od posameznih ministrstev, je razvidno, da so v letu 2018 Ministrstvo za kmetijstvo, gozdarstvo in prehrano (v nadaljevanju: MKGP), Ministrstvo za okolje in prostor (v nadaljevanju: MOP) ter Ministrstvo za gospodarski razvoj in tehnologijo (v nadaljevanju: MGRT) v pritožbenih postopkih zoper upravne odločitve upravnih enot izdali skupno 67 (sedeminšestdeset) konkretnih upravnih aktov, od tega MKGP 32 (dvaintrideset), MOP 28 (osemindvajset ) in MGRT 7 (sedem).

Meritorno so ministrstva odločila v sedemindvajsetih (27) primerih in sicer: MKGP v treh primerih (3), MOP v triindvajsetih (23) ter MGRT v enem (1) primeru. Skupno so ministrstva v letu 2018 v ponovno odločanje upravnim enotam vrnila trinajst (13) zadev, od tega MKGP pet (5) zadev, MOP pet (5) zadev in MGRT tri zadeve (3).

### 4.6. Delo, družina in socialne zadeve

Upravne enote so iz delovnega področja Ministrstva za delo, družino, socialne zadeve in enake možnosti (v nadaljevanju: MDDSZEM) v letu 2018 vodile upravne postopke vezane na Zakon o vojnih veteranih, Zakon o vojnih invalidih, Zakon o žrtvah vojnega nasilja, Zakon o izenačevanju možnosti invalidov ter Zakon o preprečevanju dela in zaposlovanja na črno. Na podlagi navedenih zakonov upravne enote odločajo o veteranskem dodatku, dopolnilnem zdravstvenem zavarovanju vojnega veterana, izdajajo odločbe o invalidskem in družinskem dodatku vojnih invalidov in njihovih družinskih članov, o oskrbnini ter o dodatku za pomoč in postrežbo vojnih veteranov, o uveljavljanju pravic invalidov z dolgotrajnimi telesnimi, duševnimi in senzoričnimi okvarami ter motnjami v duševnem razvoju (o sofinanciranju tehničnih pripomočkov, opravici do prilagoditve vozila ter o pravici do psa pomočnika).

Poslovanje upravnih enot s področja vojne zakonodaje, poleg v predhodnem odstavku navedenih nalog, zajema oz. vključuje tudi druge upravne naloge in postopke, ki prav tako predstavljajo velik obseg opravljenega dela iz obravnavanega področja. Le-te se nanašajo predvsem na:

* izplačila in poračune rednih mesečnih in enkratnih prejemkov upravičencem;
* postopke valorizacij prejemkov in uskladitev le-teh;
* urejanje zdravstvenega zavarovanja;
* prevedbe;
* pridobivanje podatkov iz uradnih evidenc po 139. členu ZUP;
* izdajo potrdil iz uradnih evidenc po 179. členu ZUP;
* izterjave preveč plačanih zneskov.

V področje dela, ki je iz delovnega področja MDDSZEM dano v pristojnost upravnih enot, poleg zgoraj navedenih nalog, sodijo tudi naloge vezane na:

obnovo in vzdrževanjem vojaških grobov in grobišč;

* opravljanje osebnega dopolnilnega dela;
* hrambo statutov sindikatov, vodenje evidenc statutov sindikatov;
* postopke sklepanja zakonskih zvez;
* hrambo delovnih knjižic;
* postopki vezane na registracijo mladinskih svetov

Upravne enote so imele na področju dela, družine, socialnih zadev in enakih možnosti v letu 2018 v reševanju 33.840 upravnih zadev, to je za 34% manj zadev kot v letu 2017, ko je bilo v reševanju 51.190 zadev. Zmanjšanje je predvsem posledica upada zadev vezanih na zdravstveno varstvo vojnih veteranov. Število opravljenih drugih upravnih nalog se je v letu 2018, v primerjavi z letom 2017, zmanjšalo za 33,59 % (skupno število vseh opravljenih drugih upravnih nalog je v letu 2017 znašalo 13.696, v letu 2018 pa 9.095).

*4.6.1. Vsebinska problematika*

Upravne enote po uradni dolžnosti v skladu s t.i. vojno zakonodajo vsako leto opravijo prevedbe pravic . Stanje na področju postopkov vezanih na izdajo prevedbenih odločb in nabor težav ter problemov (problemi glede pridobivanja podatkov o dohodkih strank preko e-davkov), ki jih upravne enote izpostavljajo oz. nanje opozarjajo, je že vrsto let enako. Podatke o višini dohodkov, ki jih prejemajo upravičenci, lahko upravne enote pridobijo šele po odmeri dohodnine za tekoče leto in sicer, za upravičence, ki prejemajo samo en dohodek v mesecu aprilu, za vse ostale pa v mesecu maju. Posledice tako poznih obračunov (prevedb) nemalokrat vodijo v preplačila, ki jih morajo posamezni upravičenci vračati. Predlog rešitve, ki ga upravne enote pristojnemu ministrstvu posredujejo že vrsto let zapored (zamik obračunskega obdobja), se žal ne upošteva.

Podatki pridobljeni preko e-sistema še vedno niso prilagojeni tako, da bi jih uslužbenci, ki vodijo postopke s področja vojne zakonodaje, lahko neposredno uporabili brez dvoma ali so zneski pravilni (bruto – neto znesek, navedena je skupna akontacija davka za več dohodkov hkrati, iz podatka o višini katastrskega dohodka ni razvidno ali ima stranka dohodek iz kmetijske dejavnosti ali ne, v izpisih niso razvidni osebni podatki zavezanca - ime in priimek, EMŠO, ampak samo davčna številka). Še vedno ni urejenega dostopa do podatkov o neobdavčenih prejemkih (štipendije, dividende, socialne pomoči), obmejne upravne enote pa se še vedno srečujejo s težavo vezano na pridobivanje podatkov o dohodkih iz tujine.

Pri osebnem dopolnilnem delu novosti v letu 2018 ni bilo. Upravne enote v poročilih pišejo, da je bilo v letu 2018 manj težav zaradi podvojenih vrednotnic, čeprav sistem še vedno nima vgrajenih kontrol, ki bi preprečevale napake pri vnosu ID številke iz računa ali dvakratni vnos istih podatkov. Podan predlog s strani nemajhnega števila strank, da se veljavnost vrednotnice podaljša (da velja več kot mesec dni), upravne enote pristojnemu ministrstvu posredujejo v razmislek in obravnavo.

Številovlog s področjahrambe statuta sindikata in izbrisa sindikatapo določbah Zakona o reprezentativnosti sindikatov, je že nekaj let relativno majhno. Problemov in težav pri delu na predmetnem področju upravne enote ne izpostavljajo, razen tega, da se evidenca še vedno vodi ročno, da je zakonodaja zastarela, da so postopkovna določila ohlapna in da so v evidenci sindikati, ki ne delujejo več.

V letu 2018 je bilo sklenjenih 7.206 zakonskih zvez, kar je dobrih 13 % več kot leta 2017. Podrobnejša analiza iz navedenega področja dela je objavljena na spletni strani Ministrstva za javno upravo.

Na področju izvajanja Zakona o izenačevanju možnosti invalidov (v nadaljevanju: ZIMI) v letu 2018 upravne enote ne poročajo o večjih težavah.

*4.6.2. Sodelovanje z resornim ministrstvom*

Sodelovanje z resornim ministrstvom je bilo v letu 2018 dobro. Pristojno ministrstvo upravnim enotam ažurno posreduje okrožnice in usmeritve, navodila za izvajanje dopolnjenih, spremenjenih ali na novo sprejetih normativnih aktov. Večina upravnih enot se poslužuje odgovorov na postavljene dileme v LN zbirki »Izmenjave izkušenj«. Uslužbenci si želijo tematska usposabljanja v obliki delavnic, predvsem z vidika poenotenja postopkov .

V letu 2018 upravne enote sodelovanje s Comlandom ocenjujejo kot zadovoljivo. S spremenjenim načinom komunikacije uslužbenci niso zadovoljni, kajti spremembe povzročajo podaljševanje odzivnih časov.

*4.6.3. Predlogi za boljše delo*

V letnih poročilih za leto 2018 so bili s strani upravnih enot podani številni predlogi, ki bodo posredovani v obravnavo pristojnemu resornemu ministrstvu.

**5. SISTEMI KAKOVOSTI V UPRAVNI ENOTI**

V letu 2018 so upravne enote nadaljevale z izvajanjem aktivnosti v okviru modela kakovosti CAF. Menijo namreč, da kot orodje celovitega obvladovanja kakovosti z izvajanjem rednega samoocenjevanja najbolje podpira njihova prizadevanja za boljše poslovanje na vseh področjih dela. Poleg tega model kakovosti služi tudi kot analitično orodje za določitev stanja na področju kakovosti in sprejemanje ustreznih ukrepov za nenehne izboljšave.

Ponovno samooceno je v letu 2018 izvedlo 18 upravnih enot, ostale upravne enote so na podlagi preteklih samoocenitev izvajale akcijske načrte ukrepov oziroma so z različnimi organizacijskimi in vsebinskimi pripravami načrtovale izvedbo naslednje samoocenitve.

Ministrstvo za javno upravo je po uspešno izvedenem prvem pilotnem projektu v letu 2018 pripravilo drugi pilotni projekt - [zagotovitev zunanje povratne informacije CAF EPI](http://www.mju.gov.si/si/delovna_podrocja/kakovost_v_javni_upravi/zunanja_povratna_informacija_caf_epi/faze_postopka_caf_epi/). Upravne enote so redni uporabnik modela CAF, zato so bile posebej povabljene k sodelovanju pri pridobitvi zunanje povratne informacije. V projektu je sodelovalo 14 upravnih enot, ki so bile ocenjevane s strani zunanjih ocenjevalcev. Največja vrednost sodelovanja v projektu po oceni upravnh enot je bila neposredna izmenjava mnenj, izkušenj in predlogov za izboljšanje poslovanja ter ostalih priporočil za izvajanje samoocenitev v bodoče. Rezultati ocenjevanja so bili predstavljeni 18. 9. 2018 na sestanku vseh sodelujočih v projektu, s katerim se je projekt tudi zaključil.

Minister za javno upravo je v letu 2018 prvič podelil priznanja uporabnikom modela kakovosti CAF, priznanje je prejelo 25 upravnih enot,

**5.1. Anketa o ugotavljanju zadovoljstva strank s storitvami upravnih enot**

Upravne enote so v skladu s 16. členom Uredbe o upravnem poslovanju (Uradni list RS, št. 9/18) v letu 2018 ponovno izvedle ugotavljanje zadovoljstva strank z njihovimi storitvami. Potekalo je prvo anketiranje uporabnikov storitev na podlagi nove, spremenjene metodologije in vprašalnika iz leta 2016, zato primerjava z rezultati preteklih anket ni možna. V vseh upravnih enotah je anketiranje uporabnikov storitev potekalo v istem časovnem obdobju. Dimenzije, ki so sestavljale splošno oceno kakovosti storitev, so v novi metodologiji prešle v dimenzijo drugega in tretjega vprašanja. Povprečna ocena kakovosti storitev je tako izračunana na osnovi ocene vseh šestih dimenzij drugega in tretjega vprašanja oziroma odgovorov na ti dve vprašanji. V tem poročilu so povzeti rezultati primerjave med demografskimi podatki in povprečno oceno:

povprečna ocena zadovoljstva glede na spol

* povprečna ocena zadovoljstva žensk je bila 4,91, povprečna ocena zadovoljstva moških pa je bila 4,89

povprečna ocena zadovoljstva glede na starost

* najvišja je bila povprečna ocena zadovoljstva starostne skupine nad 70 let in sicer 4,91, najnižja pa je bila povprečna ocena zadovoljstva starostne skupine do 25 let in sicer 4,8

povprečna ocena zadovoljstva glede na izobrazbo

* najvišja je bila povprečna ocena strank z univerzitetno izobrazbo, magisterijem oziroma doktoratom znanosti in sicer 4,91, najnižja pa je bila povprečna ocena strank z osnovnošolsko izobrazbo in sicer 4,86.

Skupna povprečna ocena zadovoljstva strank s storitvami vseh upravnih enot v letu 2018 je bila 4,90.

Celotno poročilo o rezultatih ugotavljanja zadovoljstva strank s storitvami upravnih enot v letu 2018 je objavljeno na spletnih straneh Ministrstva za javno upravo – delovna področja – kakovost v javni upravi.

Ministrstvo za javno upravo (v nadaljevanju ministrstvo) je v letu 2018 pripravilo tudi pilotni projekt merjenja zadovoljstva strank. Kakovost javne uprave in zadovoljstvo državljanov vplivata na uspešnost celotne države, zato si ministrstvo prizadeva za dostopne, kakovostne, enostavne in uporabnikom prijazne storitve. Cilj projekta je bil vzpostavitev sistema koordiniranega in stalnega merjenja zadovoljstva uporabnikov storitev. Anketiranje je potekalo šest mesecev v 12 upravnih organih preko anket v papirni in spletni obliki. Med organi državne uprave so sodelovale tudi 4 upravne enote.

**5.2. Anketa o ugotavljanju zadovoljstvu zaposlenih**

Upravne enote so v letu 2018 ponovno izvedle anketo o zadovoljstvu zaposlenih. V 56 upravnih enotah je v anketi sodelovalo 1.520 javnih uslužbencev. V tem poročilu so povzeti odgovori na nekatera vprašanja:

znanje, potrebno za opravljanje nalog

* 80,0 % anketiranih je menilo, da imajo dovolj znanja za opravljanje nalog (v letu 2016 se je s tem strinjalo 80,9% anketiranih)

letni pogovor, ocena in napredovanje

* 86,5% anketiranih se je strinjalo, da je bil zadnji izvedeni letni pogovor z vodjem zelo koristen (v letu 2016 se je s tem strinjalo 88,5% anketiranih)

želja po spremembi delovnega mesta

* 82,3% anketiranih si ne želi spremembe delovnega mesta (v letu 2016 si spremembe delovnega mesta ni želelo 85,4% anketiranih)

biti ponosen na zaposlitev v upravni enoti

* 85,0% anketiranih je ponosnih na zaposlitev v upravni enoti (v letu 2016 je bilo na zaposlitev v upravni enoti ponosnih 84,7% anketiranih).

Celotno poročilo o izvedeni anketi ugotavljanja zadovoljstva zaposlenih je objavljeno na spletni straneh Ministrstva za javno upravo – delovna področja – kakovost v javni upravi.

**6. NADZOR**

Pravilnost svojega dela upravne enote preverjajo z internimi notranjimi nadzori in v ta namen so organizirane različne interne komisije. Med drugimi izvajajo notranji nadzor vodenja upravnih postopkov, notranjo kontrolo pravilnosti skeniranja dokumentov, kontrolo blagajniškega poslovanja in nadzor evidentiranja terjatev iz naslova javnofinančnih prihodkov.

S strani nadzornih organov v 23 upravnih enotah v letu 2018 ni bilo izvedenega nobenega nadzora nad izvajanjem predpisov oziroma njihovim delom. V ostalih upravnih enotah so bili izvedeni naslednji nadzori:

* Ministrstvo za notranje zadeve, Direktorat za upravne notranje zadeve, migracije in naturalizacijo je opravil 15 strokovnih nadzorov nad izvajanjem predpisov in vodenjem postopkov na področju upravnih zadev javnih prireditev, društev,, ugotavljanja stalnega prebivališča, upravnih zadev tujcev, prijave prebivališča in preverjanja vnosov v register stalnega prebivalstva,
* Ministrstvo za notranje zadeve, Inšpektorat Republike Slovenije je opravil 4 nadzore zagotavljanja varovanja ljudi in premoženja,
* Ministrstvo za javno upravo, Inšpektorat za javni sektor je izvedel 20 nadzorov nad izvajanjem določb splošnega upravnega postopka, uredbe o upravnem poslovanju in materialnih predpisov, ki se nanašajo na procesne določbe vodenja upravnih postopkov, sistemskih nadzorov nad izvajanjem tujske zakonodaje in nadzorov v konkretnih upravnih zadevah izdaje gradbenega dovoljenja, razlastitve, odobritve pravnega posla, izdaje dovoljenja za nabavo orožja, spremembe stalnega prebivališča otroka, izvajanjem uslužbenske zakonodaje in izvajanjem postopkov zaposlovanja,
* Zavod za pokojninsko in invalidsko zavarovanje Slovenije je opravil 5 revizij prijav podatkov po obdobjih zavarovanja in osnovah v določenih letih.

Posamezne nadzore so izvedli še:

* Ministrstvo za delo, družino, socialne zadeve in enake možnosti, Inšpektorat Republike Slovenije za delo na področju zaposlovanja,
* Ministrstvo za kmetijstvo, gozdarstvo in prehrano, Direktorat za kmetijstvo na področju vodenja registra kmetijskih gospodarstev,
* Varuh človekovih pravic Republike Slovenije na področju prijave in ugotavljanja prebivališča
* Računsko sodišče Republike Slovenije je izvedlo revizijo proračunskega leta 2017.

Upravne enote so nadzornim organom posredovale tudi vse zahtevane podatke in dokumente v posameznih zadevah. Nepravilnosti, ugotovljene v nadzorih, so upravne enote v določenem roku odpravile, dana priporočila pa upoštevajo pri svojem delu.

**SKLEP**

Reševanje upravnih postopkov, izvajanje drugih upravnih nalog in prekrškovnih postopkov v upravnih enotah v letu 2018 je bilo strokovno in učinkovito. Skupno število upravnih zadev se je sicer zmanjšalo, vendar ne na vseh področjih dela. Povečalo se je na področju okolja in prostora, na katerem je bilo delo v leto 2018 tudi vsebinsko zahtevno. Kljub povečanemu številu prenesenih nerešenih upravnih zadev iz preteklega poročevalnega obdobja so upravne enote v zakonitem roku rešile 99,65% upravnih zadev glede na skupno število rešenih upravnih zadev. Upravne enote menijo, da se obremenjenost javnih uslužbencev povečuje. Vendar na to ne vpliva le obseg dela, ampak tudi vedno bolj zahtevne vsebinske spremembe dela, spremembe zakonodaje in organizacijske spremembe v primeru daljših odsotnosti. Ker pa je zadovoljstvo zaposlenih osnova za uspešno delo, so upravne enote tudi v letu 2018 aktivno delovale na področju promocije zdravja in zdravega načina življenja. Dosežena povprečna ocena 4,9 v izvedeni anketi o ugotavljanju zadovoljstva strank s storitvami upravnih enot je namreč pokazala, da so stranke z njihovimi storitvami zadovoljne.

Upravne enote so poslovanje v letu 2018 v okviru dodeljenih finančnih sredstev in razpoložljivih kadrovskih virov uspešno zaključile. Ob opravljanju svoje osnovne dejavnosti so izvajale tudi vse spremljajoče naloge, ki v poročilu sicer niso posebej zajete, vendar so številne in pomembne. Poleg tega so pri svojem delu odlično sodelovale z ministrstvi, vsaka v svojem okolju z organi lokalne skupnosti in z drugimi državnimi organi na lokalni ravni, prav tako je bilo zelo dobro tudi sodelovanje s sindikatom. Uspešnega medsebojno sodelovanja med vsemi organi si upravne enote želijo tudi v prihodnje.

Število zaposlenih v upravnih enotah v preteklem letu se je zmanjšalo. Kljub učinkovito opravljenem delu pa upravne enote opozarjajo, da se s sedanjim številom zaposlenih za nedoločen čas sicer še lahko zagotavlja izvajanje vseh poslovnih procesov na zakonit in strokoven način. V prihodnjem obdobju pa upravne enote na tem področju pričakujejo ustrezne ukrepe, ki bodo pomenili povečanje števila zaposlenih.